«Auzotik joan behar badugu esan, baina ez utzi hemen zintzilik; hau ez da bizimodua»

Akarregi auzoa industria, bariante eta AHTko obren artean izkutatu da azken urteetan. Auzotarrak ahaztuta sentitzen dira, babesik gabe eta etorkizun beltz baten atarian. Hernaniko Kronika auzo elkarteko buruarekin, Pili Alkortarekin bildu da, auzoaren eraldaketaren berri izateko.

Poligonoak, Abiadura Haundiko Trena, Urumeako Bariantea, eta tartean etxebizitzak. Akarregi auzoa orain 15 urte inguru azkenekoz ikusi zuenak oso ezberdin topatuko luke gaur egun. Aldaketak nabariak dira, eta Akarregiko auzotarrak borroka egiteaz nekatzen hasiak direla adierazi dute: «15 urte daramazkigu, eta auzoak une gogorrak bizi ditu, etsitzen hasiak gara». Urumeako bariantea zabaltzeko lanak hasi dira, eta AHTaren ibilbideko Urnieta-Hernani tramoa zehaztua dago. Honek aldaketa gehiago ekarriko ditu auzotarren egunerokoan: bide mozketak, etxeak botatzea, espropiazioak... Hernaniko Kronika Pili Alkortarekin bildu da, Ahaztutakoak Akarregiko Auzo Elkarteko buruarekin, orain arteko bizipenak eta datozenak jakiteko asmotan.

Urumeako Bariantea bikoizteko obrak hasi dira

«Auzoak berriro jasango duen eragina eta eraldaketa izugarria izango da». Urumeako Bariantea bikoizteko lanetan hasiak dira, eta egun barianteak dituen 2 karrilak 4 karriletara pasako dituzte bi urtetan. Egungo trazatua jarraituta bikoiztuko dute eta obra berriarekin, besteak beste, Portuko, Urumeako eta Martindegiko zubibideak eraikiko dituzte, eta AHTaren ibilbidearen gaineko pasabide bat ere eraiki beharko dute. Aipatutako auzoez gain, bariantearen obra berriaren eraginez etxe bat botako dute Akarregi auzoan, eta espropiazioak ere egingo dituzte: «Akarregin esaterako, milaka metro espropiatuko dituzte, eta bi bizitzako etxe bat (Zumai-Txoko) botako dute. Bertan bizi den familiak 110 urte daramazki auzoan bizitzen, eta etxea utzi baino hilabete lehenago abisatuko diete. Egunero begiratzen dute buzoian, eguna noiz iritsiko ote... Egoera oso gogorra eta mingarria da, baina behintzat Hernaniko Udalak hasieratik lagundu digu bai informazioa ematerako orduan eta baita Diputazioarekin negoziatzeko orduan ere», hala azaldu du Pili Alkortak. Horrez gain, Alkortak dio arazoa ez dela hori bakarrik. Botako duten etxearen ondoan beste bat dago, momentuz, bariantearen eraginez botako ez dutena, baina bai «honen kalteak» jasango dituena, besteak beste, soinu aldetik: «Orain 7.000 kotxe pasatzen dira egunero, eta lau karriletara pasatzen dutenean 30.000 izango dira; beraz, kotxeek ateratzen duten soinua jasan ezina izango da. Orain behintzat mendiak egiten du babesa, baina gero hori ere ez dugu izango. Diputaziotik esan digute enteratu ere ez ginela egingo... orain goizeko 04:00etan soinuarekin esnatu egiten banaiz, gero imajinatu ere ez dut egin nahi».

«AHTarekin: espropiazioak, etxea botazea, tunelak, lur mugimenduak...» Auzoan eragina izango duen beste azpiegitura bat AHTarena izango da. Urnieta-Hernaniko ibilbidea guztiz zehaztu dute dagoeneko, eta hainbat izango dira Akarregin egingo diren aldaketak: lurrak espropiatuko dituzte, trena ateratzeko tunela egingo dute bertan, lursailak okupatuko dituzte sarrera berriak egiteko, eta etxe bat botako dutela ere uste dute. Azken honi buruz, Pili Alkortak dio oraindik ez dela ziurra, Urnieta-Hernaniri dagokion zatia ustez botako duten etxe horren aurrean bukatzen baita: «Ibarluze inguruan tunel barruan sartuko da trena eta Zumai Berri etxearen parean aterako da, justu autobiaren azpitik. Arazoa non dagoen? Kontua da hortxe bertan bukatzen dela orain arte argitu duten zatia, Urnieta-Hernanikoa. Hortik aurrera Hernani-Astigarragako zatia hasten da, baina oraindik zehaztu gabe dago. Kontuan izanda trena etxe parean ateratzen dela, niretzat argi dago, etxea botako dute. Baina oraindik ez digute ezer esan. Horrez gain, Hernani Urnietako obrekin hasten direnean, Zumai Berri etxetik ezingo gara irten ere egin. Alde batetik AHTaren obrak izango ditugu, bestetik beste etxea botako dute bariantearekin, beraz... ezjakintasuna baina gauza okerragorik ez dago».

«Argiarekin, arratoiekin, trafikoarekin... arazoak»

Industria eta obra haundiek ez dute eragina okupazioan bakarrik izan. Elkarteko burua den Pili Alkortak Kronikari adierazi dionez, beste motatako arazoak ere sortu dituzte obrek, besteak beste: faroletako argiarekin arazoak dituzte, arratoiak agertu dira, eta poligonoetako kamioiek trafikoa oztopatzen dute. Auzoko bideetako argia ez dutela pizten azaldu du Alkortak. Dioenez, poligonoek bide publikoa irentsi zuten, eta ondorioz, lehen bide publikoa zeneko argiak ez dituzte pizten: «farolak, apaintzeko jarri dituzte, eta hauek dauden bideak publikoak ez direnez, etxera pabiloi artetik, ilunpean joaten gara. Eta ordu batzuetatik aurrera... niri behintzat beldurra ere ematen dit. Argi horiek poligonoetako enpresek piztu beharko lituzkete. Udalera joan gara, eta beraien konpetentzia ez dela azaldu digute; eta arrazoia dute». Horrez gain, etxe barruko argi indarrarekin ere arazoak dituztela auzoan azaldu du Alkotak: «argia eta telefonoa noiznahi joaten dira, eta Iberdrolara deitu eta konponduko dutela erantzuten digute. Noiz? ez dugu inoiz jakiten». Obrak eragiten ari diren lur mugimenduak medio, arratoiak ere arazoak ematen hasi dira auzoan, eta susto bat baino gehiago eman dutela ere azaldu du elkarteko buruak: «arratoi kabiak mugitu dituzte, eta auzora modu peligrosoan ere gerturatu dira. Etxe batean esaterako 3 arratoi haundi bilatu zituzten, eta txikiak dozenaka azaldu dira. Auzoko bizilagun bati esaterako ohe gainean azaldu zitzaion bat, goizaldeko 04:00etan, lo zegoela. Zerbait sentitu zuen ohe gainean, eta begiratu zuenean arratoia zela ikusi eta sutako burniarekin hil zuen. Pentsatze hutsak hotzikara ematen dit».

«Auzoak desagertzeko bokazioa duela esan ziguten»

Auzoaren etorkizuna beltz ikusten dute Akarregiko bizilagunek. Auzoak sandwicha dirudiela azaldu diote Kronikari: «batetik bariantea eta AHTa, bestetik poligonoa eta erdian etxeak: «Jamon york-a (etxeak) geroz eta finagoa ari da bihurtzen, eta auzoaren etorkizuna ilun ikusten dugu. Zinegotzi batek orain urte batzuk esan zigun auzoak desagertzeko bokazioa zuela. Ez zaie ez auzoa, ez bizilagunak, ez ezer inporta. Etorkizuna eta aurrerapenaren izenean egiten dute».

Zumai Txoko etxea

bota egingo dute, bariantea lau karriletara pasatzeko obran. Urumeako bariantea lau karriletara pasatzeko lanak hasi berri dira, eta Hernanik hainbat eraldaketa jasango ditu. Akarregi auzoan espropiazioak, lur mugimenduak, okupazioak

eta abar egiten hasiak dira. Horrez gain, Zumai Txoko etxea ere

botako dute epe motzean. Ondorioz, auzoa utzi beharko dute bertan

110 urte bizitzen daramazkiten

bi familik.

AHTko Hernani-Astigarraga zatiaren berri ematen dutenean, Zumai Berri etxea bota egingo dutela aurreikusten dute bizilagunek.

«Etxea botako diguten jakin nahi dugu, auzoa utzi behar dugun. Zintzilik gaude, ez dakigu ezer, eta Hernani-Astigarraga zatia publiko egin arte ez digute ezer esango. Ibarluzen hasten den zubia etxe parean amaitzen da, beraz, nire ustez botako dutela garbi dago».

«Poligonoetako arduradunek ez dituzte argiak pizten».

Akarregiko betiko bide zaharra, pribatu bihurtu zen poligonoak egin zituztenean, eta bide publikoa poligono barruan sartu zuen. Ordutik poligonoetako enpresak dira argiak gauero pizteko arduradunak. Akarregiko bizilagunek azaldu dutenez, farolak jarri eta egun gutxitan bakarrik piztu zituzten. Ordutik, gauero itzalita egoten dira, eta urrutiko faroletatik iristen den argiarekin moldatu behar izaten dira. «Nik gauetan, beldurra ere pasatzen dut» dio Alkortak.


Deabrua bada

Martxoan, Paul Urkijok zuzendutako Errementari filma estreinatu zuten zineman. Patxi errementari euskal ipuin tradizionalean dago oinarrituta, eta misterio, abentura eta zirraraz jositako istorio gotiko-fantasiakoa da.

Pelikula euskaraz dago eginda, aspaldi galdutako XIX. mendeko euskara arabarrez, hain zuzen ere. Alex de la Iglesia ekoizle aritu da filmean eta aktore nagusiak hauek dira: Kandido Uranga, Uma Bracaglia, Eneko Sagardoy eta Ramón Agirre. Gainera, Platanoboligrafo ekoiztetxeak ere hartu du parte filmean eta bere eskutik, baita Igor Garcia eta Jon Goikouria sondikoztarrrek ere. Igorrek ekoizpen-lanetan jardun du eta Jonek argazkiak egin ditu.


Entsaioa, gaur

San Joan Konpartsak entsaio generala egingo du gaur 17:45etan Gay Murren.


Piano entzunaldia Arrasaten

Urtero legez, Andoaingo Piano Jaialdian parte hartu aurretik, entzunaldia eskainiko dute bertan parte hartuko duten ikasleek.

Parte hartzaileak: Izar Diaz, Anna Belen Ferrero, Unai Pedrosa, Anje Maiztegi, Naroa Martirena, Asier Berreteaga, Unai Agirre, Sara Mantxola eta Marta Igartzabal.

Eguna: Urtarrilak 29, asteazkena

Lekua: Arrasateko Amaia Antzokia

Ordua: 18:30etan

Anima zaitezte! !


Gizon bat hil da Oiartzunen, bere ibilgailua troka batetik erorita

Beste gizon bat zauritu da. Istripuko bi biktimak erreskatatu behar izan dituzte suhiltzaileek.

59 urteko gizon bat hil eta beste bat zauritu da istripu batean, arratsaldean, Oiartzunen (Gipuzkoa), Ertzaintzako iturriek jakitera eman dutenez.

Ezbeharra 19:00ak aldera gertatu da GI-3631 errepideko 12. kilometroan. Bi gizonak zihoazen Land Rover Defender 4x4 ibilgailua errepidetik atera, eta troka batetik erori da. Bidaiarietako bat hil egin da. Suhiltzaileek atera behar izan dituzte biak.


"Abortuak osasun arazo bat izan behar luke, eta osasun arazo gisa arautua izan"

Nafarroan abortuak osasun publikoan egitearen alde aritu da beti Pablo Sanchez-Valverde ginekologoa. Adierazi du gizartearen gehiengoak abortua normal hartu arren emakumeek ez dutela osasun publikoan abortatzerik.


Usteak, erdi ustel

Deustuko Unibertsitateak eta Jaurlaritzak aitatasunaren inguruan egin duten ikerketaren arabera, gizonak berdintasunaren alde gaude, baina ideietan ematen den berdintasun hori gero ez da gauzatzen egunerokoan. Aurrerapausotzat jo liteke bataila ideologiko hori irabazi izana, baina txostenean bertan ohartarazten dute aho biko ezpata dela ondorio hori. Gauza ez baita gizonak ari direla betetzen lehen emakumeek betetzen zituzten zenbait rol, baizik eta ustezko berdintasun testuinguru horretan «eredu eta egitura ez-parekideak» eraikitzen ari direla, parekidekiak direlakoan. Baina ez dira. Eredu berri horiek lehengoak bezain arriskutsuak izan daitezke, egonkortzen badira, etorkizuneko egiturazko desberdintasunaren oinarri izango direlako. Behin horiek errealtzat barneratuta, zertara dator gehiago exijitzea?

Garrantzitsua da ustezko berdintasun horren atzean dagoena azaltzea, gizonok ez dezagun ideia hori, gizarte patriarkalak ematen digun boterea baliatuz, hegemoniko bihurtu. Aitatasunaren espazioa guretzat irabazten ari gara, seme-alaba baten zaintzak berekin dakarren ardura eta emozio positibo guztiekin. Baina berdintasuna ez da betetzen zaituena hartzea eta nahi eta ahal den bezala erantzukizuna sentitzea, baizik eta emakumeei ezarritako lan guztiak banatzea. Lapiko, plantxa eta kristalekin enpatizatu ezin den arren.


Bodyboarda: Uranga, final-zortzirenak arte Pipelinen

Txapelketa Reunion Uharteko Amaury Laverhe bodyboarlariak irabazi zuen.

Munduko bodyboard zirkuituko lehen proban, Turbo Pipeline Pro txapelketan, Alex Uranga zumaiarra oso txukun aritu da, final-zortzirenak arte iristea lortu zuelarik.

Horretarako bi kanporaketa gainditu behar izan zituen. Azkenekoan ere minutu askotan zehar lehen bi postuetan egon zen Uranga, baina amaieran ez zuen aukerarik izan eta laugarren postuan bukatu zuen. Olatu gehien berak hartu zuen, baina ezin izan zuen puntu gehiegi bildu, bi olatu onenek 4.83 eta 1.77 puntu bildu zituzten.

Txapelketa Reunion Uharteko Amaury Laverhe bodyboarlariak irabazi zuen.


Udalak eta SADEk ez dute akordiorik lortu Arte Ederren eraikinaren inguruan

Arte Ederren eraikina. (Argazkia: Lide Ferreira)

Negoziazio prozesua aurrera zihoala zirudien, baina gaur udalak ohar baten bidez azaldu du elkarrizketak amaitu dituztela, akordiorik lortu gabe. Orain epaitegien esku geratu da Arte Ederren eraikinaren etorkizuna, berriz ere bide judizialetik egingo baitute.

Pasa den ekainean bi aldeek ondareari buruzko erreklamazioen inguruko bide judiziala behin-behinean bertan behera uzteko eskatu zioten epaileari, eraikinaren erabilera eta babesa ahalbidetuko zituen elkarrizketa prozesu bati ekiteko asmoa adostu ondoren. Eraikinaren bizitegi-erabilera eta zinema areto baten sorrera negoziatzen hasi ziren, udalaren aurkako

erreklamazioa kentzearen truke. Hilabeteotan bi aldeek izandako hartu-emanen ondoren, eta balizko akordio bat gauzatzeko beharrezkoak ziren lege aldaketek udalbatzaren gehiengoaren babesa beharko zutenez, eta gehiengo hori gaur gaurkoz bermatuta ez zegoela ikusirik, udal gobernu taldeak negoziazio prozesuarekin aurrera ez jarraitzea erabaki du.

Arte Ederretako eraikinak C mailako Babes Maila dauka Eraikitako Ondare Urbanistikoaren Babeserako Plan Berezian (EOUBPB-n), horrek eraikinaren zenbait elementu babesten ditu.


Binakako txapelketako partida, Iruñeatik zuzenean, gaur, ETB1en

Horrez gain, Euskadiko ziklo-kros txapelketaren laburpena, eta Gotzon Enbil zesta jokalariaren agurra izango dira ikusgai.

Iruñeako Labrit pilotalekuarekin zuzenean bat egingo dute gaur ETB1ek eta eitb.eus-ek, 17:00etatik aurrera. Hasteko, Arretxe eta Urretabizkaia aurrez aurre jarriko dituen lau t'erdiko partida izango da ikusgai, eta ondoren, Urrutikoetxea- Aretxabaleta eta Ezkurdia-Zabaleta bikoteek binakako txapelketa partida jokatuko dute. Amaitzeko, Peña-Iturriaga/ Bakaikoa-Erasun partida izango da ikusgai. Josetxo Lizartza, Jokin Errasti eta Xabier Anduezak egingo dute emanaldiaren kontakizuna.

Horrez gain, goizeko 12:30ean, Durangon ospatutako Gotzon Enbil zesta jokalariaren ibilbidearen azken partida izango da ikusgai. Roke- Enbil eta Arrieta- Garita bikoteek jokatu zuten aurrez aurre, eta partidaren kontakizuna, Pedro Mari Goikoetxeak eta Aimar Aldazabalek egingo dute ETB4n eta eitb.eus-en.

Arratsaldeko 16:30ean gainera, Euskadiko ziklo-kros txapelketaren laburpena eskainiko du Fermin Aramendi esatariak ETB1en eta eitb.eus-en.


Gazte bat atxilo, sexu erasoa eta lapurreta leporatuta

Gizon bat kartzelatu dute Bilbon, 17 urteko adingabe bati etxeko atarian ukituak egitea eta lapurtzea egotzita

Ertzaintzak 23 urteko gizon bat espetxeratu du Bilbon, igande goizaldean —05:30 aldera— 17 urteko neska bati sexu erasoa eta indarkeriazko lapurreta egitea leporatuta. Eusko Jaurlaritzako Segurtasun Sailak jakinarazi duenez, adingabea etxera bueltan zihoala gertatu zen erasoa. Etxeko ataria irekitzen ari zela, gizonak bizkarretik bultzatu eta eraikin barrura sartzean egin zizkion sexu ukituak. Neska ezustean harrapatu bazuen ere, «irmo» aurre egin zion ustezko erasotzailearen oldarraldiari, Ertzaintzaren arabera.

Adingabea garrasika eta oihuka hasi zela ikusita, ihes egitea erabaki zuen gizonak. Alde egin aurretik, baina, kolpe ugari eman zizkion neskari, eta haren poltsa eraman zuen. Presaka korrika joatearen ondorioz, ustezko erasotzaileak soinean zeraman txamarra ahaztu zuen etxeko atarian.

Erasoa jazo eta minutu gutxira, adingabeak salaketa jarri zuen Ertzaintzan, eta hainbat polizia bertaratu ziren erasoaren tokira. Agente batzuek adingabea artatzen zuten bitartean, beste batzuek ingurua arakatzeari ekin zioten, ustezko erasotzailea topatzeko asmoz. Ordu erdi ingurura, ertzainek neskaren poltsa aurkitu zuten lurrean botata, etxeko ataritik metro batzuetara.

Gerora, 23 urteko gizona ere atzeman zuten poliziek, biktimak emandako azalpenei kasu eginez. Gaztea identifikatu eta beharrezko egiaztapenak egin ondotik, Bilboko ertzain etxera eraman zuten atxilotuta.

Ertzaintzak epailearen esku utzi zuen gizonezkoa igandean bertan, eta, haren aurrean deklaratu ostean, berehala kartzelan sartzeko agindua eman zuen.


398 parte hartzailek egin dute VI. Ispasterko Mendi Martxa

Domekan 138 pertsonak egin zuten 23 kilometroko mendi ibilaldia, eta 10 kilometrokoa egin zuten parte hartzaile gehienek. Hain zuzen, 220 pertsona batu ziren mendi martxa laburra egiteko.

Martxako parte hartzaile batzuk. Argazkia: Ispasterko Udala.

Bestalde, 28 kilometroko mendi bizikleta martxa 25 txirrindularik egin zuten, eta 23 kilometroko mendi lasterketa, berriz, 15 korrikalarik.

Ispasterko Udaletik aurreko asteetan zein egunean bertan laguntzen egon ziren herritarrei eskerrak eman dizkiete. Izandako parte hartzeagaz pozik daude: “Aurreko egunetako eguraldia ikusita, zorte handia izan genuen, ez baitzuen euririk egin. Gainera, jendea pozik geratu zen ibilbidearekin”.

Ibilbidean zehar martxa laburreko partaideentzat bi anoa postu jarri zituzten, eta beste hiru probetakoentzat lau hornidura gune egongo ziren. Gero, amaieran denentzat hamaiketakoa prestatu zuten. Giro ederrean batu ziren frontoi barruko probalekuan.

Probalekuan elkartu ziren hamaiketakoa jateko.

Zozketak. Aurten ere zenbait zozketa egin dituzte parte hartzaile guztien artean: pultsometro bat Otoio Kirolak-en eskutik, fisioterapia saio bat Maite Fisioterapian, bi pertsonentzako bazkaria Areitz-Bi jatetxean eta bi pertsonentzako bazkaria Herriko Tabernan.

Pultsometroaren zenbaki sariduna 240 zenbakia izan zen, eta Goyo Gomezek jaso zuen saria. Fisioterapia saioa, berriz, Iñigo Larrinagarentzat izan zen (028 zenbaki sariduna). Hala, bi pertsonentzako bazkariei dagokienez, Areitz-Bi jatetxeko bazkariko zenbaki sariduna 188 zenbakia izan da, eta Mikel Zubizarretak hartu zuen saria. Herriko Tabernako bazkariaren zenbaki sariduna Jon Lertxundiren 027 zenbakia izan zen.


Majarenasen alaba sastatu zuen gizonak erasoa onartu du, eta 'presioak' zituela dio

Epaiketaren lehen saioan, gainera, bideokonferentziaz, Majarenasek ere deklaratu du, eta ezeztatu du bere senideek akusatuari inolako presiorik egitea.

Sara Majarenasen bikotekidea izan zen 52 gizonezkoak onartu egin du, Valentziako Auzitegian, 2017ko urtarrilean garai hartan bi urte eta erdi zituen bion alaba sastatu zuela; akusatuak deklaratu du garai hartako bere aita-amaginarrebek presioa egiten ziotela, umea hiltzen saia zedin. Haurrari bi sastada eman zizkion, baina bizirik irten zen, ospitalean hilabete baino gehiago emanda.

Akusatuak esan du damututa dagoela. Halaber, Sara Majarenas preso ohiak ere deklaratu du, bideokonferentziaz, Euskaditik, eta deitoratu du eraso hura bere bizitzako "amesgaiztoa" izan zela: "Mina eragin nahi izan zidan", argudiatu du.

Valentziako Probintzia Auzitegiko Lehen Atalak astearte honetan ekin dio akusatua epaitzeari. Gizonari egozten diote bi aldiz sastatu zuela bion alaba, Picassenteko kartzelan preso zegoen Majarenasekin telefonoz hizketan ari zela. Akusatuak esan zion azken horri adingabea “hiltzen ari zela”, nahiz eta azkenean ez zen hil.

"Senideek presioa egin zidaten hori gauzatzeko"

Epaiketaren lehen saioan, erasotzaileak bere abokatuaren galderei soilik eman die erantzuna, eta adierazi du, galdeketan, Majarenasen senideek mehatxatzen zutelako eta presioa egiten ziotelako egin zuela erasoa: "Senideek presioa egin zidaten delitu hori egiteko. Gaur ere pentsatzen ari naiz nola egin dudan. Segituan damutu egin nintzen", nabarmendu du. Azpimarratu ere azpimarratu du gertaerak onartu egiten dituela, baina aitortu du ez duela "ezer" gogoratzen.

Akusatua eta abokatua saiatu dira lotzen erasoa Majarenasen lotura politikoengatik, eta azken hori ETAko kidea izatearekin. Beste alde batetik, gizona ahalegindu da agerian uzten garai hartako bere bikotekidea zenarekin zuen harremana "beti izan zela ona, eta maitekorra". Berretsi du "maitasun kartsua" zuela, Majarenasekiko, eta horren ondorioz egin zuela.

Majarenasek balizko presioak ezeztatu du: "Oihu lazgarria entzun nuen"

Majarenasek lekuko gisa deklaratu du, bideokonferentziaz, eta azaldu du sei urtez izan zela akusatuaren bikotekidea; esan duenez, hasieratik izaten zuen gizonezkoak hira- eta oldarkortasun-atakeak, eta horiek hilabeteko edo bi hileko isiltasun-epeekin ordaindu egiten zituela: "Gerora, barkamen batekin amaitzen zen hura; ni saiatzen nintzen ikusarazten jarrera hori aldatu behar zuela. Horiek geroz eta maizagoak izaten ziren, ia astero. Etsaitasuna eta harrokeria sumatzen nituen", adierazi du.

Preso ohiak zehaztu du gizonezkoak deitu ziola, mehatxatzen, eta jarraian alabaren "oihu lazgarria" entzun zuela; uste duenez, une hartan bertan sastatu zuen aitak: "Isilunea izan zen. Berak zioen 'hiltzen ari da, hiltzen ari da'", kontatu du.

Gainera, argudiatu du bikotekide ohiak mina egin nahi ziola berari erasoarekin, eta ezeztatu du bere gurasoek inolako presiorik egitea gizonari: "Nire aitaren etxean bizi izan zen denboraldi batean, eta aitak ahal beste lagundu zion", nabarmendu du.

Majarenasen gurasoek bat egin dute alabak esandakoarekin, eta aitak gogora ekarri du suhi ohiak egin zion deia: "Deitu zidan, eta esan zidan umea eraila zuela. Uste dut esan zidala urtebetetzeko nire oparia zela".

______________

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak eta / edo deitu doako telefono hauetako batera: 900 840 111 (Euskadin) edo 016 (Estatu osoan). Lehenak arrastoa uzten du fakturan eta telefonoan; bigarrenak, telefonoan. Beraz, ez ahaztu ezabatzea.

BIDEOA | Alaba gehiago ez zuela ikusiko mehatxu egin ziola kontatu du Sara Majarenasek


"Berbalagun proiektuak onura ekar diezaieke euskara-ikasleei"

Beste urte batez Mintzalagun egitasmoa ipini du martxan Euskaltzaleen Topaguneak, oraingo honetan TÚtik GUra. Ongi etorri Mintzalagun mundura! goiburuagaz. Erandion, aspalditxotik egin legez, Berbots euskara-taldeak koordinatuko du ekimena, Idoia Ibarluceak azaldu digunez.

Bizkaian Berbalagun duzu Mintzalaguna. Ekimena ondo ezagutzen du Idoia Ibarlucea Elosegui erandioztarrak, Uribe Kostan hura koordinatzea zer den ondo daki eta. Oraingoan jaioterrian ere beteko du zeregin hori, Berbots Euskaltzaleen Topagunearen eskumenez.

Urte mordoa daroa Berbotsek Berbalaguna antolatzen...

Bai, 2006. urtean hasi zen Berbots egitasmoa dinamizatzen. Ordutik hona hainbat dinamizatzaile izan dira, eta Udala, Euskara Zerbitzua, Udal Euskaltegia eta ikastetxeak izan ditugu bidelagun. Ikasturte bakoitzean aldatu egin da talde-kopurua, baina izan dira urtez urte izena eman duten berbalagunak ere.

Zer zailtasun du Erandion euskara sustatzeak?

Euskararen ezagutza erabilera baino handiagoa den herri guztietan bezala, euskal hiztunek zailtasunak dituzte egunero euskara erabiltzeko esparru guztietan. Euskaraldiari esker erabilerak gora egin du, baina hori ez da gizartearen esparru guztietan behar beste mamitu. Bestetik, askotan entzun ohi dugu gurasoen eta umeen arteko erabilerak gora egin duela; hala ere, gorakada hori ez da hain nabaria izan helduen arteko harremanetan. Horiei begira ere Gurasolagun programa dugu martxan, astero familiei zuzendutako taldetxoak daude, euren erritmora egokituta, eta eskolaren kanpoaldean edo parkeetan geratzen dira.

"Euskararen ezagutza erabilera baino handiagoa den herri guztietan bezala, euskal hiztunek zailtasunak dituzte egunero esparru guztietan euskara erabiltzeko"

Zertan zabiltzate orain?

Berbalagun egitasmoan izena emateko kanpaina egiten, ohiko bideetatik: kartelak, sare sozialak, Udalaren aldizkaria eta webgunea… Gaur egungo gizarteak egunero erabiltzen dituen bideak ere jarriko ditugu erandioztarren eskura: Instagram (@berbotseuskaraz) eta WhatsApp (621 270 546). Erandioko gaztetxo eta ez hain gaztetxoengana heltzeko erabili beharreko tresnak dira, eta adin-tarte horietara zuzendutako taldetxoak sortzeko asmoa dugu, haien ordutegiei eta zaletasunei begira; ekintza osagarriak egiteko orduan, haien aisialdian euskara ere apurka sartzeko asmoz.

Euskaltegi eta ikastetxeetara ere joko duzue.

Berbalagunak topa ditzakegu han. Hizkuntza bat ikastean, askotan mintzamenean kale egiten dugu, lotsagatik, beldurragatik… Berbalagun proiektuak onura ekar diezaieke ikasleei, astero ordubetez euskaraz lasai berba egin dezaketelako, presiorik gabe.


Richard Arrese-Igor modeloa Euskadiko ordezkari “Rey de la Belleza de España” lehiaketan

Gipuzkoan “Caballero de la belleza” izendapena ere jaso du

Guapo de España Lehiaketan bigarren izan zen iaz Richard Arrese-Igor, Orion bizi den donostiarra. Orain, bere modelo agentziak aurkeztu eta Rey de la Belleza de Euskadi izendatu dute. Titulu hori eskuratuta Espainiako lehiaketan ordezkatuko du Euskadi. Aukeraketa gala Andaluzian edo Alacanten izango da udan. Epaimahaikoek beren ustez egokiena aukeratuko badute ere, herritarrek izango dute internet bidez hautatzeko modua. Han irabaziz gero Europako lehiaketara joango litzateke eta hango garailea Mister Universora.

Bestalde, Caballero de la belleza de Gipuzkoa izendapena ere jaso du. Titulu horrekin larunbatean Madrilera joango da eta aurre-aukeraketa bat egingo dute hurrengo lehiaketara joan ahal izateko.

Bi izendapenak sorpresaz eta era berean pozik jaso ditu Richard Arrese-Igorrek. Hautagai asko dago eta itxura onekoak, gorputz politak dituztenak, beraz, zorteaz gain epaileentzako besteek baino gorputz hobea izatea da garrantzitsua. Hala ere, ez omen du prestaketa berezirik egiten. Elikadura beti zaindu izan dut eta kirolaria ere banaiz, baina gainontzean aparteko besterik ez.


Donostian okupatutako eraikin bat hustu du Udaltzaingoak

Moraza kalean okupatutako eraikinaren jabeekin harremanetan jarri ostean, Udaltzaingoak bertan sartu dira.

Donostiako Udaltzaingoak Gipuzkoako hiriburuko Moraza kalean okupatutako eraikin bat hustu du ostegun honetan, abenduak 29. Etxebizitza proiektu bat martxan jartzeko asmoz, duela egun batzuk sartu ziren bertara.

Moraza kalean okupatutako eraikinaren jabeekin harremanetan jarri ostean, Udaltzaingoak eraikinera sartu dira eta bertan zeuden gazteak atera dituzte.

Tartean, gazteek protesta egin dute, eta Donostiako Udaltzaingoak inguruan zeuden pertsona batzuk identifikatu ditu.


Doris Day aktore eta abeslaria hil da

Abeslari modura 1940ko urteetan hasi zuen ibilbidea, eta bi hamarkadaz zineman jardun zuen gero; horrek egin zuen ezagun. 97 urterekin hil da.

Aktore modura egin zen ezagun Doris Day (Cincinnati, Ohio, AEB, 1922), 1950eko urteetan. Ibilbidea, baina, musikaren munduan hasi zuen, 1940ko hamarkadan, jazzaren ildotik. Inoiz ez zion kantatzeari utzi, eta disko ugari grabatu zituen —lehena 1949an, You're My Thrill izenburukoa, eta azkena 2011n, My Heart, 89 urte zituela—.

Edonola ere, hainbat filmetan jokatu zituen rolek ekarri zioten ospea. Besteak beste, The Tunnel of Love, Pillow Talk, Midnight Lace, Billy Rose's Jumbo eta Move Over, Darling filmetan parte hartu zuen. Pillow Talk filmean egindako lanagatik, aktore onenaren Oscar saria jasotzeko hautagai izan zen, eta hainbat sari eskuratu zituen bere ibilbide osoan.


Abangoardia, Gastronomikaren ardatz

Bigarren eguna du Donostiako Gastronomika kongresuak; aurtengoa, hogeigarrena da. Gaur, besteak beste, Ordiziako gazta lehiaketako irabazlea dastatzeko aukera izan da, gazta hori bera plater desberdinetan erabiliz.

8.750 euro ordaindu zituen Gastronomika kongresuak Ordiziako gazta lehiaketan Infernuko Gasna-ren ale erdiagatik, eta gaur gazta horrekin egindako zenbait plater dastatzeko aukera izan da kongresuan bertan; 8.750 euroko gazta bat prestatzeko aukerak izeneko saioan, pintxo bat, arroz plater bat eta tarta gazta bat egin dituzte, eta ikusleei dastatzeko eman. Horren aurretik, Julen Arburua artzainak Infernuko Gasna-ren ale bat egin du hantxe, ikusleen aurrean —ohi baino azkarrago, noski—.

Hainbat sari ematen dituzte Gastronomikan urtero, baina horietako bat da nagusia. Atzo, hain zuzen, kongresuaren lehenengo egunean, Juan Mari Arzak sukaldaria omendu zuten beste sukaldari batzuek. Hunkituta jaso zuen saria, haien hitzen ostean. "Zurekin hasi zen dena", halaxe esan zioten.

Gastronomiaren "iraultzaz" ari ziren, aurten Gastronomika kongresuak aldarrikatu duen moduan. Izan ere, aurten 20 urte bete ditu, eta urte horietan guztietan abangoardian aritu diren —eta gaur egun dabiltzan— sukaldariak bildu nahi izan dituzte kongresuan.


1.356 lagunek langabezian segitzen dute eskualdean

Maiatzean baino 49 lagun guttiagok eman dute izena Doneztebeko Enplegu Bulegoan

Azkeneko lau hilabetetako joera segituz, beheiti egin du langabetu kopuruak eskualdean ekainean. Hilabete hondarrean 1.356 langabetu zeuden Doneztebeko Enplegu Bulegoan izen emanak, maiatzean baino 49 guttiago. Beraz, %.3,49 jautsi da langabetu kopurua, Nafarroa osoko bulegoen banaz bertzekoa (%3,32) baino zerbait gehiago.

464 kontratu egin ziren Doneztebeko Enplegu Bulegoaren bitartez ekainean, baina horietatik 27 bakarrik izan ziren mugagabeak.

Adina eta sexuari dagokionez, 25 urtez goitiko gizasemeen artean 612 lagun daude langabezian, maiatzean baino 19 guttiago. Adin tarte horretako emakumeen artean 594 langabetu daude, maiatzean baino 18 guttiago. 25 urtez beheitiko gizasemeen artean ere lagun bat guttiago dago langabezian, 108 lagun, eta adin tarte horretako emakumeen artean 42 langabetu daude, maiatzean baino 11 langabe guttiago.

ERAIKUNTZAN ETA AITZINETIK LANIK EGIN EZ DUTENEN ARTEAN LANGABEZIA GOITI

Zerbitzuen arloak segitzen du langabe gehien izaten, baina ekainean jautsiera nabarmenena izan duen arloa da, 865etik 820ra jautsi baita langabetu kopurua. Industria arloan ere, 272tik 259ra jautsi da langabezian daudenen kopurua. Eraikuntzan, aldiz, 178tik 182ra igo da langabetu kopurua. Nekazaritzan 2 lagunetan beheiti egin du langabetu kopuruak, 32 lagunekin, eta aitzinetik lanik egin ez dutenen artean 63 lagun daude langabezian, maiatzean baino 7 gehiago.

Baina datu hauek ezin dira baikortasun handiegiarekin hartu. Izan ere, uda partean sasoiko kontratuak eta behin behineko lanak ugaritzen dira. Horretaz aparte, langabetuen artean dagoeneko langabezi-saririk kobratzen ez dutenen kopurua handitzen ari da eta eskualdean kasik langabetuen erdiak dagoeneko ez dute prestaziorik jasotzen, goitiko koadroan ageri denez.

Datu orokorrei erraparatuz gero gainera, langabetu kopuruaren jautsierak ez du eraginik Gizarte Asegurantzan izena emana duten kopuruaren igoeran. Beraz, langabetu guttiago bai, baina lan gehiagorik ez.


Realeko bazkide eta akziodunek ez dute nahi apustu etxeen babesletzarik

Realeko kamisetan ez da apustu etxeen publizitaterik iragarriko. Talde txuri-urdinak kontsulta egin du bazkide eta akziodunen artean, eta gehiengoak ezezkoa eman dio apustu etxeen babesletzari.

Hilaren 18tik 20ra bitartean izan da kontsulta, eta 6.638 pertsonek parte hartu dute. Ezezko botoa eman dutenak 5.715 izan dira, 841 alde agertu dira eta 8 boto baliogabeak izan dira.

Jokin Aperribai Realeko presidenteak Akziodunen Batzar Orokorrean iragarri zuen bazkide eta akziodunek erabakiko zutela apustu etxeen publizitatea onartu edo ez. Hain zuzen ere, Reala da lehen mailako talde bakarra horrelako babesletzarik ez duena.


Harrerak jomugan

Jose Jabier Zabaleta eta Xabier Ugarte euskal preso ohien harrera ekitaldien ostean, gaia eztabaidaren erdigunean kokatzen saiatu ziren PP eta Vox. Sanchezek ere fiskaltzari eskatu zion ekitaldi haiek ikertzeko.


Txantxiku Ikastolako LHko 5.mailako ikasleak ikasturtearen hasieran FIE egitasmoan murgilduko dira.

Irailaren 10etik 23ra 5.mailako ikasle guztiek FIE (Fortnight Inmersion to Explorers) programan parte hartuko dute. Programa hori Txantxiku Ikastolan eleaniztasunaren alde egiten dugun apustuaren beste oinarrietako bat da. 5. mailako ikasle guztiek, 15 egunez, ama hizkuntza ingelesa duten irakasleekin landuko dute ingelesa. Hori da programa honen ezaugarririk nabarmenena.


Bi hildako eta ia 200 atxilotu oposizioak Maduroren aurka deitutako greban

Oposizioaren arabera, % 85eko jarraipena izan du deialdiak; Maduroren aldekoek, ordea, bestelako datuak zabaldu dituzte. Liskar handiak izan dira manifestari eta polizien artean.

Venezuelako oposizioak presioa areagotu du Nicolas Maduro presidentearen aurka zenbait hiritan gune batzuk geldiarazi dituen greba orokor batekin. Horren balantzea: bi hildako eta gutxienez 173 atxilotu, kaleen zirkulazioa eteteko ekintzetan eta ondoko liskarretan.

Manifestariek zirkulazioa oztopatu dute zaborra, adarrak eta bestelakoak bidean jarrita, eta Caracasen eta beste hainbat hiritan aurre egin diete segurtasun indarrei, errepideak garbitzera joan direnean.

Ronney Tejera 24 urteko venezuelarra hil da "su arma batek" jota, Los Teques (Caracas) izan den manifestazio batean. Fiskaltzak baieztatu egin du gertatutakoa, eta hiru pertsona zauritu dira.

Andres Uzcategui 23 urteko venezuelarra ere hil da, Valencia (Carabobo) hirian egindako manifestazioan, eta sei pertsona zauritu dira, Fiskaltzaren arabera.

Poliziak, Caracasen izan den manifestazioetako batean. Argazkia: EFE

Greba "herritarren borrokaren maila gorena" da, eta aurreko igandean 7,2 milioi herritarrek (oposizioaren esanetan) Madurok deitutako Asanblea Konstituziogilearen aurkako erreferendumean parte hartu ostean aktibatu du oposizioak fase hori.

Batasun Demokratikorako Mahaiak argitaratu dituen irudietan, Kaleak hutsik eta dendak itxita agertzen dira, eta protesta eguna herritarren % 85ek jarraitu dutela esan du. Protestaldiak 06:00ak arte (13:00ak, gurean) iraungo du.

Langileen Zentral Bolivartarra Sozialistak, baina, grebaren arrakasta gutxietsi du. Horren arabera, ez du jarraipenik izan, eta langileak "egunero legez" joan dira lanera.

EFE albiste-agentziak baieztatu duenez, Caracasen manifestarien eta agenteen artean izandako liskarretan, Poliziak eta Guardia Nazional Bolivartarrak gas negar-eragileak eta perdigoiak bota dituzte kaleetan barrikadak egiten ari zirenen aurka. Horiek, aldiz, besteak beste, harriak, botilak eta molotov koktelak jaurtiz erantzun diete agenteei.

Poliziaren modulu bat, sutan. Argazkia: EFE

Sucre udalerrian (Caracas), Carlos Ocariz oposizioko kidea VTV telebista publikoaren aurka egindako erasoaren erantzulea izan da, Madurok salatu duenez. Erasoa izan denean, postaren enpresa publiko baten egoitza bat ere erre dute.

"Terrorista guztiak atzemateko agindua eman dut (…), eta Ocariz alkatea erantzule egiten dut. Justiziari Ocariz alkatearen aurka egiteko eskatzen diot, VTVren aurkako erasoaren erantzule da", esan du presidenteak Asanblea Konstituziogilearen aldeko ekitaldi batean.


Festetan ere Remi gogoan

Beste urte batez festetako egitarautik kanpo izan bada ere, omenaldia egin diote Remi Ayestarani.

Zazpigarren urtez jarraian, alkate ordea zena omentzeko tartea hartu dute billabonatarrek bere monolitoaren alboan. Gogora ekarri dute gertatutakoa eta justizia eskatu dute.

Egitarau ofizialean agertzen ez bazen ere, herritar mordoa hurbildu da ekitaldira. Danborradarik ere ez da izan aurteko jaietan eta ekitaldiari hasiera emateko danbor hotsek alaitu dute ingurua. Tartean, lau dantzarik saio labur bat eskaini dute, bertso eta kantuak ere eskaini dizkiete eta amaitzeko, Remiren anaiak hitz batzuk egin ditu justizia eskatzeko eta babesa eskertzeko.


18/98+: asteartean Azkoitira, 'Kaiera' ekimenera

Eskubide politiko eta zibilen aldeko ekimena da, eta Euskal Herri osoan dabil

19:30ean hasiko da Azkoitiko ekitaldia; 10:00etan Azpeitiko plazan izango dira eta 12:30ean Ikasberrira iritsiko da

Lau azpeitiar inputatuta daude: Mikel Azkune, Eneko Etxeberria, Miren Odriozola eta Garikoitz Etxeberria

"Eskubide politiko eta zibilen defentsa sozializatzeko dinamika berri bat pizteko helburuarekin", 18/98+ taldeak Kaiera ibiltaria abiatu zuen orain dela bederatzi egun. Azaroaren 12ra bitartean (Durangon bukatuko da), ez du etenik izango. Euskal Herriko hiriburutik eta hainbat herritatik igaroko da Kaiera, eta bereziki, inputatuen herrietan egongo da presente.

Hala, Kaiera Urola Kostan, Azkoitian izango da, hilaren 25ean, asteartean. 19:30ean hasiko da ekitaldia. Aurrez, 10:00etatik 11:00etara Azpeitiko plazan izango dira. 12:30ean Kaiera Ikasberri Azpeitiko Ikastolara iritsiko da. 18:30ean, berriz, Azkoitiko udaletxera eta Udalak harrera egin dio.

Azkoitian herriko plazan egingo diote ongietorria, eta horretarako egitarau berezia antolatu dute. Kaiera-n idazteko aukera zabalduko da herritar guztientzat. Kultur ikuskizuna ere izango da plazan: adarra eta txalapartariak, Jokin Uranga eta Jon Maia bertsolariak, Xabier Gantzarainen eta Jose Luis Otamendiren irakurraldia, 18/98 sumarioko inputatuei dantza eskaintza eta Imuntzo trikitilaria. Txorizo egosia eta sagardoa upeletik doan edateko aukera ere izango da.

Eskualdean bederatzi lagun dira 18/98 prozesuan auzipetuak, haietako lau azpeitiarrak: Mikel Azkune eta Eneko Etxeberria (Egunkaria auzia), Miren Odriozola (Udalbiltza) eta Garikoitz Etxeberria Kafe (Jarrai-Haika). Besteak: Joseba Permach eta Mikel Arregi Ertxin (HB-EH-Batasuna), Sabin Juaristi Torre azkoitiarra (Gestora-Askatasuna), eta Iñaki Uria eta Txumar Iturria (Egunkaria).

Ekimenak atxikimendu ugari jaso ditu eskualdean, sindikatu, ikastetxe, kirolari, kultur talde eta hainbat herritarrena hain zuzen ere.

Azpeitiko atxikimenduak:

- Julian Eizmendi Azpeitiko alkatea.

- Alex Etxeberria, Azpeitiko EAJko lehendakaria.

- Habea Herri Plataforma.

- Julian Unanue, EAko Azpeitiko lehendakaria.

- Manuel Unanue, EAko zinegotzia Azpeitiko Udalean.

- Laxaro Azkune (kazetaria).

- Jose Luis Frantzesena (musikaria).

- Imanol Lazkano (bertsolaria).

- Xebaxtian Lizaso (bertsolaria).

- Jose Luis Gorrotxategi (bertsolaria).

- Nuarbe Sokatira Taldea.

- Mikel Aranburu (futbolaria).

- Mikel Labaka (futbolaria).

- Aitor Zulaika (futbol entrenatzailea).

- Alfonso Etxeberria (sindikalista ohia).

- Uztarria Kultur Koordinadora.

- Literaruzta Taldea.

- Ikasberri Azpeitiko Ikastolako batzordea.


Mutrikuri buruzko diagnosia egiteko lehen saioa gaur egingo da

EH Bilduk hainbat saio antolatu ditu, «etorkizuneko Mutriku marrazteko» helburuarekin. Lehenengoak gaur eta hilaren 18an egingo dira, 19:00etatik aurrera, Luardo Etxean. «10-12 urte barru nolako herria nahiko genukeen zehaztea nahiko genuke herritar guztion artean, eta horretarako, denon iritzia behar dugu. Hau guztia ez da alderdi edo koalizio baten arazoa, herri guztiarena baizik».Etorkizuneko herria marrazteko, beste alde batetik, gaur egun herria nola dagoen jakin beharra dagoela ere nabarmendu dute. «Diagnostiko egokia egin, eta etorkizuneko erronkak definitzea beharrezkoa da lehenengo».Saiakera horren lehen zatia bi saiotan banatuta egingo dute. Gaurko saioan hiru gai nagusi jorratuko dituzte: hezkuntza, hirigintza eta jendartea edo egoera soziala. Aurreratu dutenez, lehen ordu erdian Gaindegiarekin elkarlanean jasotako datuen azalpena emango dute, eta ondoren, parte hartzaileen azalpenak eta ekarpenak entzun eta jasoko dituzte.Uztailaren 18ko bigarren saioan euskara, sozioekonomia, kirola eta kultura landuko dituzte. «Prozedura lehenengo saiorako erabilitako berbera izango litzateke».Uda igarota, etorkizuneko erronkak zehazteko bideari ekingo diote, uztaileko saioen emaitzak kontuan hartuta.


Itxaro Borda izango da gonbidatua, gaur gauean, 'Gure Kasa' saioan

Bere ibilbideaz ariko da, eta idazlearen alderik pertsonalena ere ezagutuko dugu.

Euskal Herriko idazle ezagunenetako bat izango dute gaur 'Gure Kasa'n: Itxaro Borda. Idazle oparoa da Borda, eta genero ia guztiak landu ditu: poesia, narrazioa, eleberria, saiakera, kronika, antzerkia… Aldizkako argitalpenetan ere parte hartu du, egunkari eta aldizkarietan artikuluak, narrazioak, poemak eta kantuak argitaratuz. Bere ibilbideaz ariko da 'Gure Kasa'n, eta idazlearen alderik pertsonalena ere ezagutuko dute Telleria anaiek.

Isma Pereirak Itxaro Bordaren beste lanbidearekin zerikusia duen jolas bat ekarriko du: postari-jolasa. Idazlearen abilezia ezkutuak agerian jarriko ditu Pereirak telleriatarrekin lehiaketa bitxia eginda.

Onintza Enbeitak, beti bezala, bi aukera emango dizkio gonbidatuari: bertsoa ala kartak. Jon Gotzonek galdera bihurriak egingo dizkio Dagoenean bon-bon atalean, eta Nahiara Gagok artxiboan aurkitutako antzinako irudiak ekarriko ditu.

Iban Garciaren atalarekin osatuko da astearteko saioa. Euskal abestiak bizitza errealera ekarriko ditu, eta egunerokotasuneko hainbat ekintza egingo ditu betiko doinu eta hitz ezagunenekin.

'Gure Kasa' 21:30etik aurrera izango da ikusgai ETB1en eta eitb.eus-en.


"ETAren espetxe frontea" osatzea egotzitakoak deklaratzen hasi dira

Apirilaren hondarrean auzipetu zituzten 47 lagunak gaur hasi dira deklaratzen Espainiako Auzitegi Nazionalean, Madrilen, eta bihar jarraituko dute. Auziaren oinarrian "mendekua" dagoela salatu du Amaia Izko abokatu eta auzipetuak auzitegira sartu aurretik.

Apirilaren 22an jakin zen Espainiako Auzitegi Nazionalak 47 lagun auziperatu eta 11/2013 sumarioan bildu zituela euskal presoen eskubideen alde aritutako hainbat lagun. 2013ko irailean hasitako polizia operazioen soka auzi bakarrean bildu zuen Eloy Velasco epaileak.

Abokatuak, Etxart-eko kideak, Jaiki Hadi taldekoak eta Herrira-koak daude auzipetuen artean. ETAko kide izatea egotzita auziperatu zituen Velascok 47 lagun horietako 46, eta laguntzaile izatea egotzita bat. Auzipetze autoa emango die Velaco epaileak, eta akusazioen inguruko galderak egin. Akusazioak ukatuko dituzte auzipetuek.

Amaia Izkok auzitegira sartu aurretik salatu du auzi honen oinarrian "mendekua" dagoela, "presoen eskubide eta giza eskubideen alde urteetan egin dugun lanagatik". Eta Arantza Zulueta abokatuaren kasuan mendeku hori "muturrera" eraman dela nabarmendu du, gogora ekarriz, bi urte daramatzala Puerto III espetxean, etxetik 1.000 kilometrotara, "isolamendu egoera anker eta lazgarrian".

11/2013 sumarioan batu dituzten lagunen kontra egiteko arrazoia, presoen egoeraren salaketa geldiaraztea dela uste du Izkok, baina halakorik ez dutela lortuko ohartarazi du.

"Estatuak eta Guardia Zibilak konponbide agertokiaren kontra eta ondorioz bakearen kontra egindako erasoak izan dira sumarioa honetan dauden operatiboak", esan du Izkok: "Horregatik jo zuten Herrira-ren kontra, eta horregatik egin zuten EPPKren kontra ere, hura konponbidearen alde agertu zen momentuan". Kolektibo horren asistentzia mediku, juridiko eta familiarren kontra egin badute, hura "birrintzeko eta itotzeko" helbuari segika egin dutela salatu du, gainera.


Banakako Urrezko Aizkora igandean abiatuko da Beran

Elite, 23 urtez beheitiko eta 18 urtez beheitiko kategorietan jokatuko da

Berriki akautu den binakako Urrezko Aizkolari txapelketaren ondotik, igande honetan, martxoaren 16an, banakako txapelketa abiatuko da Beran. ETB-Kaiku Sari Nagusi honetan, elite, 23 urtez beheitiko eta 18 urtez beheitiko kategorietan lehiatuko dira eta eskualdeko hainbertze aizkolari ariko dira. Denetara, elite mailan 36 aizkolari ariko dira, 23 urtez beheitiko kategorian 7 eta 18 urtez beheitiko kategorian 9 aizkolari gazte.

Mikel Mindegiak ez du parte hartuko

Elite mailan ez du parte hartuko Mikel Mindegiak, oraindik menisko ebakuntzatik errekuperatzen ari baita, ezta zigortua dagoen Unai Otaño ere. 23 urtez beheitiko kategorian ez da Iker Gorriti arituko, lepauztaia hautsia baitauka. Aurten lehen aldiz parte hartuko dutenen artean, elite mailan Xabier Ariztegi etxalartarra eta Salinas de Oroko Eraso daude.

Lau norgehiagoka Beran

Hasieran aipatu bezala, banakako urrezko aizkolarien lehiaketa igande eguerdiko 12etan abiatuko da Berako Eztegara pilotalekuan eta lau norgehiagoka batera ikusteko modua izanen da. Alde batetik, etxeko aizkolari bat, Oihan Larretxea, Segoviako Jon Rodriguezen kontra ariko da. Elite kategorian berriz, hiru lehia izanen dira: Sunbillako Felix Etxeberria, Salinas de Oroko Erasoren kontra alde batetik; Patxi Mindegia zubietarra, Xabier Ariztegi etxalartarraren kontra bertzetik; eta David Amillano altsasuarra, El Espinarko Juan Rodriguezen kontra, azkenik.

Finala Azpeitian

Igandean Beran abiatuko den txapelketak Azpeitian izanen du akabaila maiatzaren 31n edo ekainaren 1ean. Hiru kategorietako finalak orduan jokatuko dira.


Ertzaintzaren eta Foru Poliziaren arteko koordinazioa areagotuko da

Lankidetza-protokoloa sinatu dute, bi polizia-kidegoen arteko koordinazioa areagotzeko eta informazioa, esperientziak eta baterako operazioak trukatzeko.

Eusko Jaurlaritzak eta Nafarroako gobernuak lankidetza-protokoloa sinatu dute Ertzaintzaren eta Foru Poliziaren arteko lankidetza hobetzeko eta akatsak ekiditeko.

Estefania Beltran de Heredia Segurtasuneko sailburuak eta Javier Morras Nafarroako Gobernuko Presidentetza, Justizia eta Barne sailburuak sinatu dute akordioa Arkauten. Beltran de Herediak eta Morrasek adierazi dutenez, jada bi segurtasun indarrek zuten harremana ona zen, baina akordio berriari esker, harremana “sendotu” egingo da eta “azkartasunean eta eraginkortasunean” irabaziko da.

Herediak nabarmendu duenez, “herritarren mugikortasunak ez du mugarik, ez eta delinkuentziak ere”. Hori dela eta, herritarrei segurtasun gehiago ematearen alde agertu da eta hori lortzeko “ezinbestekotzat” jo du elkarlana.

Akordioari esker, bi polizia-erakundeen arteko informazio-trukea hobetu egingo da eta jada dauden esperientzietan, bai profesionaletan, bai teknikoetan bai eta hezkuntza arlokoetan ere, aurrera egingo da. Bi erakundeen arteko solaskideak ere zehazten ditu akordioak, erreserbatutako informazioa partekatu ahal izateko.

Bi erakundeen arteko elkarlana ondorengo arloetan izango da: prebentzioa, antolatutako talde kriminalen aurkako ekintzak, terrorismoa, ohiko delinkuentzia, genero indarkeria eta zirkulazioa eta trafikoa.

Morrasek azpimarratu duenez, “segurtasun eta emergentzia arloan ezin da oztoporik izan”. Elkarlanerako protokoloa ezartzearen garrantzia azpimarratu du, “akatsak ekidingo baitira eta erantzunak hobetu”.


Danel Elezkanoren esker oneko mezua Iñaki Izari: "Asko irakatsi didazu"

Iñaki Iza zornotzarrak pilota profesionala utziko du lesio baten ondorioz. Danel Elezkanok mezu hunkigarri batekin agurtu du bere laguna: “Pilotari eskerrak ematen dizkiot zure moduko taldekide eta lagun bat ezagutzeko aukera emateagatik”.

“Laguntasuna, elegantzia, umorea, alaitasuna, poza… baina batez ere zaren pertsona ona erakutsi diguzu denbora honetan guztian”, idatzi du aurrelari zaratamoarrak sare sozialetan. Ordu asko eman dituzte elkarrekin entrenamenduetan, pilota partiduetan… eta “momentuak normalean onak zein txarrak izaten diren arren, zurekin danak positiboak izan direlakoan nago; denean irribarre bategaz ikusteak eredugarri egiten zaitu, beti laguntzeko prest”.

Pilota munduan “konfiantzarik handiena” izan duen pilotaria dela onartu du: “Asko erakutsi didazu eta oso esker oneko nago”.

“Beti pentsatu izan dut kirola ez dela bat ere justua izan zurekin”, uste du Elezkanok eta “pilotan falta izan zaizun zortea etorkizuneko bizitzan eduki dezazula opa dizut”.

Orain 14 ordu publikatutako gutunak atsegite eta erantzun asko jaso ditu sare sozialetan. Iñaki Izarena da erantzunetako bat. Elezkanori bere berbak eskertzen dizkio: “Sobran dakizu zure partiduak jarraituko ditudala eta zugan konfiantza pilloa dudana”.


Altsasu Beteranoak, hirugarrenak

Autonomiako 2. mailako Senior Mailan Altsasuko Saskibaloi Taldeko bi talde ari dira lehian bigarren fasean. Altsasu Beteranoak taldea 1-9 postuen multzoan dago, eta Altsasu Jubenilak 10-18 postuen multzoan. Asteburuan atseden jardunaldia1-9 postuen arteko multzoan, 9. jardunaldian, Altsasu Beteranoak IES V. Ebro Genesis taldearen kontra aritu ziren. Partida lehiatu eta borrokatuan altsasuarrak nagusitu ziren, 79-60. Egun, sailkapen orokorrean San Juan taldea da lider, 16 punturekin eta Altsasu Beteranoak hirugarrenak dira, 12 punturekin. Asteburuan atseden jardunaldia dute altsasuarrek. Bestalde, 10-18 postuen multzoan, Altsasu Jubenilek etxean jokatzekoak ziren Larraonaren kontra baina partida atzeratu zen. Sailkapenean Amaia da liderra, 11 punturekin, eta Altsasu Jubenilak bederatzigarrenak dira, 4 punturekin. Asteburuan atseden jardunaldia dute altsasuarrek.


2014an hainbat zerbitzu eta produkturen prezioak gora

Urte berriak prezioen garestitzea ekarri ohi du eta 2014a ere ez da salbuespena izango. Argindarra, bidesariak eta zergak izango dira, besteak beste, urtarrilaz batera gora egin duten prezioetako batzuk. Haserre aurkitu dugu jendea kalean.

Poltsikoan gehien igarriko duguna argindarraren gorakada izango da. Izan ere, %2,3 garestituko da 2014ko lehen hiruhilekoan. Gasaren eta butanoaren prezioa, bestalde, berdin mantenduko dira lehen seihilekoan.

Bidesariek ere gora egin dute. AP-1 eta AP-8ko autobidetako bidesariak % 3,5 igo dira. Trenez bidaiatzea ere garestiagoa izango da, bataz-beste %1,9koa izango da igoera. Eta Aireportutako tasak, %0,9 igo dira. Horrek eragin zuzena izan ohi du hegazkin txarteletan. Autobus zerbitzuari dagokionez, gure bailaran Lurraldebusek eskaintzen duen zerbitzuan ez da igoerarik aurreikusten printzipioz.

Correos-ek eskaintzen dituen zerbitzuen tarifak, berriz, izoztu egingo dira.

Bestalde, Espainiako Gobernuak, %1,5 igoko du sendagaien ordainketa partekatua pentsiodunentzat. Eta aurreikusten da betaurreko eta ukipen-lenteen BEZa %10ekoa izatetik %21ekoa izatera pasako dela, baina oraindik ez da onarpen ofizialik.

Gogora ekarri behar da baita udal zergek ere gora egin dutela.

Horrenbestez, erosketa ahalmenak behera egiten jarraituko du urte berriarekin. Izan ere, soldata gehienak izoztu edo jaitsi egingo dira. Esaterako, 645,30 eurotan ezarrita dagoen gutxieneko soldata izoztu egingo da, eta langile publikoek ere berdin kobratzen jarraituko dute. Bestalde, lehen urtea izango da, pentsioen igoera, pentsioen erreforma legean onartu zen forkularen arabera egingo dena eta ez KPIaren arabera. Eta errenta aitorpeneko beste igoera batzuk jarriko dira indarrean aurten.


Datozen egunotan hasiko dira Eskoriatzako erdialdeko obrak

Eskoriatzako Udalak aurrera dihardu herriko erdialdea berritzeko proiektuarekin, eta egunotan jakinarazi du urriaren hasieran hasiko direla Gaztañadui eta Arana kaleen arteko obrekin. Horren berri emateko batzar irekiak egingo dituzte etzi, eguaztena.

Gaimaz enpresak egingo ditu Gaztañadui eta Arana kaleen arteko lanok, 338.444 euroren truke. Aurreikusi dute bi hilabeteko iraupena izango dutela. Denbora tarte horretan honakoa egingo dute: Bolibarko bidegurutzetik Apotzagara doan bidegurutzeraino errepidea konpontzearekin eta asfaltatzearekin batera, Santa Ana eta Olazar arteko bidegurutzean herri barruko lehen biribilgunea egingo dute. Horrez gain, Aretxabaletarako noranzkoan Azkoaga Enea hotel ondoan dagoen autobus geltokia Gorosarri plaza parera eroango dute; eta ur hodia berrituko dute. Gaztañadui kaleko espaloi zatia ere aldatu egingo dute.

Saihesbidea erabili

Udaletik jakinarazi dute obrek eragina izango duela trafikoan, eta eragozpenak sortuko dituztela. Hortaz, lanek irauten duten bitartean, herritarrei ahal duten guztietan saihesbidea erabiltzea eskatu die.

Arratsaldez eta asteburuan

Bestalde, herriko erdialdea oinezkoendako egokitzeko asmoa ere badu Udalak; hain justu, Gernika plaza paretik Bolibarko bidegurutzerainoko zatia. Errepide zati hori, dena dela, ez da guztiz itxiko: asteburuetan eta astegunetan arratsaldez ibilgailuendako mugatzea gura du.

Zati hori oinezkoendako egokitzeak ondorioak ekarriko ditu. Esaterako, erdialdetik gaur egun pasatzen den trafikoa behar bezala bideratzeko bestelako lanak egin beharko dira Arbiñosten, Hidalgan eta Olazarren; hain justu, zirkulazioa egokia izan dadin eta arazoak sortu ez daitezen, horiek egokitu beharko dira. Abendurako gura dute erdialdea oinezkoendako zabaltzea, obra guztiak amaitzen dituztenean.

Guzti horren berri emateko eta herritarren iritzia jasotze aldera, bilera informatiboa egingo dute etzi, eguaztena, kultura etxeko lehen solairuan. Udalak hitzordu bikoitza deitu du: 15:00etan eta 19:00etan.


Haurrentzat mendi duatloia izango da bihar Lazkaon

LAZKAO // Antzar Korrikalariak taldeak gaztetxoentzat II. Mendi Duatloia prestatu du, biharko. 16:30ean hasiko da, Euskadi plazan. Harizti Handi parkeko basoetan barrena lehiatuko dira, korrika eta mendiko bizikletan. Hiru maila bereizi dituzte: benjaminak, alebinak eta infantilak. Aurre-benjaminekin erakustaldi bat ere egingo dute, plazan. Izen-ematea proba hasi baino ordubete lehenago da, plazan.


Garoña

Donostian Egiako parkea bataiatu dute berriro Gladys del Estal izenez. Gogoangarria ez bada gero duela 30 urte hain zuzen Tutera hirian zentral nuklearren eta Bardeetako tiro-landaren aurka burutzen ari zen manifestaldian guardia zibilek tiroz eraila izan zen donostiar neska gaztearen izena. Hautsak ongi astindu zituen gertaera izan zen hau.

Ez dakit nongo haizearen ufadak zebiltzan buruak harturik garai hartan gure agintari politikoak. Nola ez bada? Zer gutxiago? Lau proiektu, lau zentral nuklear eraikitzeko proiektuak zeuzkaten euskal lurralde koxkor honen gainean. Denon gogoan daude noski, zeintzuk eta non kokatzeko asmotan zebiltzan. Argetas, Tutera ondoan, (Nafarroa), Deba (Gipuzkoa) eta Ea eta Lemoiz Bizkaian. Azken honen inguru izandako gora-beherek isildu zituzten guztiak.

Oroitzen naiz nire adiskide min batek nola esan zidan, sekula geroz ez badiot aurpegiratu ere, behar beharrezko zuela Euskal Herriak energia nuklearra. Ni, aldiz, ezezkoan. Indarra edo energia beharko genuela baina nuklearrik ez. Hasita ginen jada kontzientzia apur bat hartzen arazo honi buruz. Ez sobera geroak erakutsi duen edo digun bezala baina lehen urratsak orduan hasi ginen ematen.

Harrezkero, zentral nuklearrez beti hartu izan dut interes puska bat eta bizpahiru ezagutzeko modua izan dut handik honako urtetan zehar. Pastrana hirian (Guadalajara) erlezainen feria bat izaten da urtero (materiala, erlearen ekoizpenak, hitzaldiak...) eta askotan joan izan gara, eta beraz, handik kilometro gutxira dagoen Zoritako zentral nuklearra bisitatu ere bai, Tajo ibaiaren ertzean.

Ez nago ziur baina duela lau urte izan zela esango nuke hara joan aurreko astean, prentsaren bidez, non jakiten dugun ixtera zihoazela delako zentrala. Gu joan ginenerako itxia zuten eta zentral elektriko bihurtzeko asmoak zituztela esan zitzaigun. Harridura eta poza izan genituen batera.

Bestetik, jubilatuz geroztik ia urtero bainuetxeren batera joan ohi gara adiskide bat eta biok. INSERSOren bidez, jakina, eta haren esanetara jokatuz. Eta zortzi bat urte izango dira, nora bidaliko eta Cofrentes herrira (Valentzia). Zentral nuklearra hemen ere. Jendea zirikatu eta kontrakorik ez. Herri sastar bat izana eta zentralarekin batera ogia, etxebizitza, eta funtsean, bizimodu berria ekarri baitzioten hango biztanleei.

Eta Garoña? Urteotan eta egun hauetan bereziki puri-purian eta eztabaida betean dagoen zentrala. Ezaguna zait hau ere. Euskal udalekuetako lagun batzuk etxe koxkor bat Sobron herrian (Araba) eta elkarrekin egun pare bat pasatzera gonbidatu, eta hala ezagutu nuen Ebro ibaiaren ertzean kokaturik dagoen Garoñako zentral nuklear famatu hau. Burgosko partean baina gure lurretik hain hurbil dagoenez, neurriak ongi hartu nizkion irudipena daukat. Inguru hartako usaina bera ere ez dakit oraino ez ote dudan nirekin gordetzen.

Berrogei urte handi eraiki zutela eta agidanez Espainiako estatuan aurkitzen den zaharrena berau. Eta orain komediak! Isuri arriskugarri horietakoak izana behin baino gehiagotan. Araba eta inguru hartako jendea urduri eta ea noiz itxiko duten kezkaturik. Zapaterok botoak bildu behar eta garbi agindu zuela bere hauteskunde kanpainakoan eta badela garaia zerbait egiteko. Politikoak zalantzan. Ixterik nahi ez baina...

Gezurra ere barra-barra darabilte jarraipenaren aldeko handi-mandiek (Confebask esaterako), jendea behatza zupatzen dagoelakoan. Garoña itxiz gero, argindarra gutxitu eta garestitu egingo litzatekeela esanez. Nik neuk gauza bat jakingo nuke zehatz-mehatz: zenbat milioiko loteria emankorra mugitzen den batzuentzat energia iturri horretan. Dena den, ez da herria soilik Garoña ixtea oihukatzen ari dena. Erakunde nagusi batzuek ere gogotik saiatzen ari dira gurean eta oraingoan. Hala nola Arabako Biltzar Nagusiak, Foru Aldundia, Gasteizko Udala eta Eusko Legebiltzarra bera. Luzaro baino lehen jakingo da erabakia zein den.


EH Bilduk eskatutako informazio ekonomikoa eman beharko du alkateak, epailearen aginduz

EH Bilduk 15 dokumentu eskatu zizkion Aitziber Irigoras alkateari, batez ere udaleko egoera ekonomikoa islatzen zutenak. Bilboko auzitegiko sententziak dioenez, alkateak dokumentu bakarra eman zion, eta horregatik, koalizioak salaketa sartu zuen epaitegian. Orain, epaileak arrazoia eman dio EH Bilduri.

Hala ere, Dani Maeztu zinegotziak sare sozialetan adierazi du oraindik ez dutela informazioa jaso. Gaineratu du "tristea" iruditzen zaiola talde politiko batek justiziara jo behar izatea informazioa eskatzeko. "Baina, zoritxarrez, hori da Durango Udaleko eguneroko ogia, traba eta oztopoak informaziorako eta partaidetzarako. Gugaz hori egiten badute, pentsa zelan tratatzen dituzten herritarrak".

Alkateak 15 eguneko epea dauka epaia errekurritzeko. Prozesuaren gastuak bere gain utzi ditu epaileak.


Udalak auzo bilerak antolatu ditu bizilagunekin hobekuntzak zehazteko

Udalak auzo bilerak antolatu ditu bertako bizilagunekin, "behar nagusiak zehazteko eta hobekuntzetan inbertitzeko". Eskaera nagusia baserri bideak konpontzea dela dio Udalak, eta horretarako Udalak bere proposamenak aurkeztuko ditu. Ondoren, auzotarrekin batera lehentasunak finkatzea eta haien ekarpenak jasotzea dute helburu bilera horien bitartez.

Auzo bilerak ondorengo egun eta orduetan izango dira:

MARTIRIETA eta KUKUHERRI auzoetako bizilagunekin:

Uztailak 17, 19:00etan, Martirietako elkartean.

URRATEGIko bizilagunekin:

Uztailak 18, 19:00etan, Urrategiko elkartean.

ELOSUA, AIZPURUTXO, IZARRAITZ, SANTA KRUTZ, OLASO eta MADARIAGAko bizilagunekin:

Uztailak 19, 19:00etan, Elkargunean

Bilera guztietan gai berbera jorratuko denez, norbere auzoko bilerara joan ezin dutenek aukera dute deitutako beste edozein bileretara gerturatzeko. Alegia, interesa duen edonor hiru bileretako edozeinetara joan daiteke, ondoen datorkion eguna eta tokia aukeratuz.


'San Juanetan zsu!' lelopean aurkeztu dute aurtengo egitaraua

San Juan jaiak askotariko ekitaldiz beteta datoz. Herritarrek parte hartzeko ekintzak izango dira aurtengoak. Jaiak herriko beste esparru batzuetara atera eta berrikuntzak ere iragarri dituzte aurtengo festetako programan. Egitaraua poltsikoko formatuan ere eskuratu ahal izango du nahi duenak.

Egitaraua egunez egun

Arrasateko San Juan jaiak ekainaren 22an hasten badira ere, aurretiko egunetan ere izango da giroa berotzen hasteko aukera. Ekainaren 15, 16, 17 eta 21erako ere iragarri baitituzte ekitaldiak. Hori bai, egunik indartsuenak ondoren etorriko dira, ekainaren 22an hasi eta 26a arte ez da aspertzeko tarterik izango.

San Juanetan zsu!

‘San Juanetan zsu!’ lelopean aurkeztu dute aurtengo egitaraua. Esaldi horrekin herriko jaietan zuk duzun garrantzia, parte hartzearen beharra eta San Juan bestetako sua gogora ekarri nahi izan dute.

Berrikuntzak iragarri dituzte

Antolaketa lanetan aritu direnek Arrasateko leku ezberdinetara heltzea nahi izan dute eta leku horietan, aldi berean, ekintza ezberdinak egitea gura dute. Hala, ekainaren 22rako oraindik San Juanetan ezagutu ez dugun eta Jose Letona plazan ospatuko den Kantu Afaria iragarri dute. Baita suzko zezenak ere.

Beste berrikuntza bat ekainaren 25ean Maisu Aranon ospatuko den Zeuk iñ zeuk jan kuadrilen arteko bazkaria izango da. Hau ere herritarren parte hartzea bultzatu eta giro goxoan egoteko ezinbesteko plana. Gainera, udalak sagardo kupela jarriko du bertaratzen diren guztientzat.

Txozna Gunea inoiz baino indartsuago

Joan den urteko San Juan jaiak amaituta, datorren urterako zerbait gehiago egin beharra zeukatela pentsatu zutela esan digu Iñaki Telleria Txozna Batzordeko bozeramaileak. Eta aurten, indarrak batu eta ohiko bi txozna beharrean hiru irekiko dituzte. Horietako bitan edariak salduko dira, eta bestean, bokadiloak. Beraz, txozna gunean otorduak egiteko aukera ere egongo da aurten.

Urtero jartzen dutena baino eszenatoki handiagoa jarriko da bertan, gainean jasoko dituen talde indartsuei eusteko modukoa. Taula horretan bi egunetan izango dira kontzertuak. Bata, San Juan Bezperako Rock Festibala izango da: Los Cretinos talde arrasatearrak hasi, Itziarren Semeak jarraitu eta Bongo Botrako talde kataluiniarrak amaiera emango diona. Ekainaren 25ean aldiz, Drop! musika talde arrasatearra, Egurra eta Kitto eta Betagarri talde famatuaren ordua izango da.

Haur eta gaztetxoenentzat ekainaren 25a onena

Ekainaren 25ean izango da haur eta gaztetxoenen txanda. Hiru guneetan banatuko dira Eguzki Laru eguneko ospakizunak. Hala, goizean zehar Jokin Zaitegi plazan apar festa, Biteri plazan tailerrak eta Zaldibarren uretako bola erraldoiak eta tatuajeak egiteko aukera eskainiko da. Arratsaldean txozna gunean jokoak egin eta gero hasiko da askok esperotako ekitaldia: Pirritx, Porrotx eta Marimototsen ikuskizuna, Monterronen.

San Juan jaietan ezinbestekoak direnak

Eta zer lirateke San Juan jaiak makalaren igoera, Errementari Dantza, San Juan Sua, Nagusien Danborrada eta hurrengo eguneko Musika Bandaren kontzertua eta Dragoi Janik gabe. Horiek ere egitarauan egongo dira eta antolatzaileek San Juanetan zsu! lelopean jaietan parte hartzera gonbidatzen zaituzte.

Antolatzaileak

AED, AEK, AZE, Arrasateko Txistulariak, Arrasateko Gaiteroak, Portaloi Taldea, Txatxilipurdi, Lore Gazteak Dantza Taldea, Txikitxu, Arrostaitz, Gaztetxea, Tabernariak, SUDC, Kooltur, Bertso Eskola, Txozna Batzordea eta norbanakoak.


Nesken artean zientzia-bokazioak sustatuko ditu CIC Energigunek

Energiaren biltegiratzea ikertzen duen erakundeak Inspira STEAM proiektuarekin bat egin du.

CIC Energiguneko lau emakume ikerlari Inspira STEAMeko emakume mentoreen taldean sartu dira. Modu horretan, proiektuan parte hartzen duten neskei lanbidearen errealitatea helaraziko diete, emakume ikertzaileen ikuspegitik.

Neskato eta neska gazteen artean zientziarekin eta teknologiarekin erlazionatutako ikasketen aurreko interesa sustatzeko sortua da Inspira STEAM, Deustuko Unibertsitatearen ekimenez. Horretarako, urtean zehar, ikastetxeetan hainbat hitzaldi antolatzen dituzte. Hitzaldi horietan, neskek zientzia eta teknologiaren alorreko ogibideetan emakumeek duten presentzia ikusteko parada dute, beti ere jardun horretan ari diren ikertzaileen eskutik, zuzen-zuzenean.

CIC Energiguneren kasuan, Laura Acebo, Maica Morant, Maria Angeles Moreno eta Iciar Monterrubio izango dira neskei zientzia eta teknologia hurbilduko dizkieten ikertzaileak.

Berehalako helburua "ikasketa teknologikoetan hautematen den emakume ikasleen beherakada geldiaraztea da", ikerketa-zentroak ohar baten bidez adierazitakoaren arabera. Aipatu dutenez, estatuko unibertsitate sistemako ikasle guztien %54 dira emakumeak, baina Ingeniaritza eta Arkitektura titulazio teknikoetan duten presentzia %26 baino ez da.


Asier Nieto: "Gutxienez 21 sorosle izan behar genuela esan arren, udalak hamaseiean utzi gaitu"

Zarauzko hondartzako sorosle zerbitzuko arduradun Asier Nietok ondorengo bideoa igo du bere Facebook atarira, herritarrei eta hondartzako erabiltzaileei azaltzen aurtengo denboraldia nola aurreikusten duten.


Zea Mays taldeak beteta dauka udako agenda

Ekainetik irailera bitartean, gutxienez, hamabost kontzertu emango ditu Zea Maysek. Besteak beste, Santurtzi, Mundaka, Lakuntza, Gasteiz eta Donostia harrapatuko ditu.

Musika talde batentzat ez dago ezer hoberik 20. urtemuga taula gainean ospatzea baino, eta horixe egiten ari da Zea Mays. Jarraitzaileen nahiak asetze aldera, oholtzarik oholtza ibiliko dira udan bilbotarrak, "Harro Tour" biraren baitan. Hala, ekainaren 10ean Parisko Euskal Etxea bisitatu ostean, Euskal Herria Zuzenean jaialdira iritsiko dira ekainaren 30ean.

Uztailerako, berriz, sei kontzertu iragarri dituzte: hilaren 7an, Amorotoko jaietan; 9an, Iruñeko sanferminetan; 15ean, Ermuko festetan; 20an, Santurtzikoetan; 28an, Mundaka Festival jaialdian; eta 29an, Hatortxu Rock jaialdian, Lakuntzan.

Abuztuan ere, ez dute etxean geratzeko asmorik. Hori horrela, Gasteizko jaietan izango dute lehenengo hitzordua abuztuaren 5ean; hilaren 18an, Zarauzko Malekoian arituko dira; eta egun bat geroago, oraindik zehaztu ez duten festaren batean. Bukatzeko, abuztuaren 26an, Laudioko jaiak girotuko dituzte.

Udako bira amaitzeko, irailean beste hiru kontzertu emango dituzte: lehena, Legution, irailaren 9an; bigarrena, Donostiako Kutxa Kultur jaialdian, irailaren 15ean; eta azkena, Iruran, irailaren 30ean.


Xabier Loiarte: "Eguzki bidezko energia sortuko dugu bost ikastoletan"

Goiener kooperatibak hitzarmena sinatu du Ikastolen Federazioan eta udan eguzki-instalazio fotovolatikoak jarriko dituzte ikastetxeetako teilatuetan.

Tuterako Argiak, Etxarri Aranazko Andra Marik eta beste hiru ikastolak autokontsumoaren aldeko apustua egin dute.

Haien eraikinetako teilatuetan jarritako eguzki-instalazio fotovoltaikoetan sortutako energiari esker, ikastetxe hauek euren argindarraren faktura murrizteko aukera izanen dute. Honetaz gain, programa pedagogiko bat garatuko dute ikasleekin. Hori dena adierazi digu Xabier Loiarte Goiener taldeko teknikariak.


Iturri-Ederra Elkarteak Mendeurrenaren Iturria inauguratu du

Juan Migel Ormart langilea omendu du elkarteak

Duela bi hamarkada baino gehiago, 1987an bete zuen mendea Elizondoko Iturri-Ederra uren elkarteak, baina martxoaren 21ean inauguratu zuten Mendeurrenaren Iturria, Santiago eta Jaime Urrutia karriken artean sortu den plaza berrian, Arizkunenearen aitzinaldean.

Iturri berria

Iturri berriaren diseinua elkarteko batzordekide den Jesus Mari Lameirinhasena da eta Harri Lan enpresak egin du.

Bertzalde, inaugurazio ekitaldian, omenaldia eskaini zitzaion elkarteko langile izan den Juan Miguel Ormarti. Maite Arregi presidenteak oroigarria eman zion eta Juan Miguel izan zen iturria lehen aldiz irekitzeko ardura izan zuena. Garai ezberdinetan Iturri-Ederra elkarteko presidente izan direnak ere bildu ziren, baita gaur egungo zuzendaritza batzordea ere. Bere garaian, Pedro Mari Esartek elkartearen historiari buruzko liburua argitaratu zuen (presidente ere izan da idazlea) eta hori ere opari izan zuten bertaratuek.


Zakur kakak, kanpaina deigarria


Alberto Contadorrek ez du Euskal Herriko Itzulian parte hartuko

Astanako txirrindulariak uko egin dio proba honi eta Kataluniako Voltari. Lieja-Bastogne-Lieja eta Fleche Wallonne probetan parte hartuko du.

Alberto Contadorrek (Astana) uko egin dio apirilaren 5ean hasiko den Euskal Herriko Itzulian parte hartzeari. Pintoko txirrindularia ez da Kataluniako Vueltan ere egongo.

Beraz, Contadorrek Nazioarteko Criteriumean (martxoaren 27an eta 28an), Gaztela eta Leongo Itzulian (apirilaren 14tik-18ra artean) eta Fleche Wallone (apirilaren 21ean) eta Lieja-Bastogne-Liejan (apirilaren 25a) parte hartuko du.


MAIATZAK 1: EH Bilduren hausnarketa

Langileen nazioarteko eguna da gaur, eta besteak beste, helburu hauek lortzeko lanean jarraituko dugu.

*Bizitzak erdigunean jarriko dituen Zumaia baten alde.

*Ehun industriala eta zerbitzu publikoak defendatuko dituen Zumaia baten alde.

*Turismoaren aukerei bizkar eman gabe, horrek sor dezakeen prekarietatea ekidingo duen Zumaia baten alde.


Auzolanean herria txukuntzeko deia egin du Gurelek, biharko

Herriko bazterrak garbitu eta txukuntzeko asmoa daukate Gurel guraso elkarteko kideek bihar, hilak 2. Lanak egindakoan bazkaltzeko elkartuko dira Toki Eder elkartean.

Auzolanean zera egingo dute: bazterrak garbitu, horma batzuk margotu eta lorontzietako loreak aldatu. Eguraldia lagun eta umore ona aldean lanak gustura egingo dituztelakoan daude Gureleko kideak. Gero, Toki Eder elkartean bazkalduko dute guztiek.

Bestalde, Garro jauregian dauden ludoteka eta liburutegia astelehenean, urriak 4, zabalduko dituzte. Iaz egondako begiraleek –Garazi eta Maitane– izango dute bertaratuko diren umeen ardura eta hainbat ekintza antolatuko dituzte, inor asper ez dadin. Iazko ordutegia (17:00-19:00) izango duela ludotekak jakinarazi dute Gureleko kideek, "behintzat abendura bitartean".

Eta hurrengo aste bukaeran, urriaren 9an eta 10ean, kometen eguna egingo dute Garaion (Araba) eta hara joateko asmoa daukate Gatzagako gurasoek.


Txapelketa aurrera doa

Ordukoak ondorengo emaitzak utzi zituen:Iñigo-Endika (Euskal) 35 - Etxeberria-Barrenetxea (Galarreta) 28Pascual-Lazkoz (Euskal) 35 - Oiarzabal-Lizarralde (Galarreta) 223. jardunaldiaTxapelketa 3. jardunaldia gaur jokatuko da. Beste erremonte jaialdiak lez ? ? ?neurketak 22:00etan abiatuko dira Altsasuko Burunda pilotalekuan. Jarraian aipatzen diren norgehiagokak daude iragarriak: Etxeberria-Barrenetxea (Galarreta) - Abel (Euskal)-Iriarte (S.D. Alsasua)Oiarzabal-Lizarralde (Galarreta) - Miura-Xabi (Euskal)FinalerdiakTxapelketako final erdiko neurketak abenduaren 7an, ostiralarekin, jokatuko dira. Ohi bezala partidak iluntzeko 22:00etan izanen dira Altsasuko pilotalekuan. Ordukoan A multzoko (Abel-Iriarte, Iñigo-Endika edo Etxeberria-Berrenetxea) lehenak B taldeko (Miura-Xabi, Pascual-Lazkoz eta Oiarzabal-Lizarralde) bigarrenarekin neurtuko da eta B taldeko bikote lehena A taldeko bigarrenaren kontra.


[GUTUNA] Gazteluarrei eskatzen dizuet

Gazteluko herritarra naizen aldetik honako adierazpenak egin nahi ditut, ondo aspertuta bainago gure herrian jendeak duen jarrerarekin.

Aspaldidanik herriko giroa ez da batere ona, izan ere, herriak hiru edo lau pertsonen menpe egon behar baitu, beraien aginduak betez. Agindu horiek betetzen ez dituen herritarrak ondorioak jasaten ditu. Eskubideak zer dira zuentzat bakarrik? Beste guztiok zuen hanka azpian egon behar al dugu? “Herri libre” baten alde borrokatzen gabiltza diktadura garaiko metodoak erabiliz, ez dut batere argi ikusten lortu daitekeenik era honetan…

Azken urteetan etorri diren bizilagun berrien aldetik, egoera aldatuko ote zen esperantza txiki bat baneukan, pixkanaka-pixkanaka noski, herriko giroa goxatuaz, baina ez da horrelako garapen positiborik izan.

Honako hau eskatzen dizuet denei:

Beste herri batera bizitzera joaten zaraten edozein familia, pertsonari...: herria eta herritarrak ezagutu lehendabizi eta ondoren zure aukerak egin.

Ez utzi zure buruaz beste pertsona batek agindu dezan, hau da, txotxongilo bat ez zaitez bihurtu.

Benetan pentsatzen duzuna adierazteaz ez beldurtu. Ez bazaizkizu gauzak ondo iruditzen, ez dauzkazu zertan egin.

Errespetatu gainontzeko herritarrak! Denak dira zerbait egiteko gai, inor ez da bestea baino gehiago, bakoitzak berea ematen du.

Alkate eta zinegotzi dauden, eta egongo diren guztiei: gauzak zuzen egitea besterik ez dizuet eskatzen herrian, denon onerako.

Izaro Goikoetxea (Gazteluarra)


Piketean aritutako hamazortzi lagunen kontrako zigor eskaera mantendu du Fiskaltzak

2011ko urtarrilaren 27ko greba orokorretik ia bi urte igaro direnean, hamazortzi lagun epaitu dituzte gaur, Bilboko Auzitegian. Hain zuzen, informazioa banatzen pikete lanetan ari ziren lagun horietako bakoitzarentzat hiru urte eta bederatzi hilabeteko kartzela zigorra eta 6.000 euroko isuna eskatzen zuen Fiskaltzak, eta zigorra mantentzeko eskaera egin du gaurko epaiketan. Alabaina, auzipetuen aurkako froga nahikorik ez dagoela eta, epaileak egotzitako delituak onartu ezean koakzio delitua aintzat hartzea eskatu du, kasu horretan, zigorra zortzi hilabetekoa izango litzatekeelarik. Defentsak absoluzioa eskatu du, akusaziorik ez dagoelako eta ezer frogatutzat eman ez delako. Gaurko saioa amaituta, epaiaren zain dira orain auzipetuak.

San Juan kaleko supermerkatu batek jarritako salaketagatik identifikatu eta inputatu zituzten hamazortzi lagunak, baina salaketa hori, gerora, kendu egin zutela jakinarazi dute auzipetuek. Horregatik, inolako zehaztasunik barik polizia autonomikoak lehenengo eta fiskalak gero delitu bat bere gradurik gorenean inputatzea salatu dute. Salaketa ipini zuen beharginak be deklaratu du gaur, testigu gisa, baina ez da gai izan hamazortzi lagunetako bat be identifikatzeko. Esan duenez, enpresak aginduta jarri zuen salaketa, aseguruarengandik autoaren matxuraren konponketa kobratu ahal izateko.

Busturialdeko 26 talde eta eragileren babesa dute auzipetuek, baita 2011ko urtarrilaren 27an greba orokorrera deitu zituzten ELA, LAB, EHNE, STEE-EILAS eta HIRU sindikatuena be. Hain zuzen, “kriminalizazio prozesu iraunkor bat” pairatzen ari direla salatu dute sindikatu horiek. Jarrera judizial horren bidez, “erakundeak eta kapitalak euren joko arauetatik kanpo daudenei zigor bikoitza” ezartzen diela salatu du Arantza Fernandez de Garaialdek, EILASeko kideak. Alde batetik, arau kolektiboen bidez eskubideak zapaltzen direla salatu du sindikatu guztien izenean; eta, bestetik, inposatutakoaren aurka protesta egiten duenari zigor “indibidual, penal edo ekonomikoa, eta zenbait kasutan biak” ezartzea gaitzetsi du. Gaur hasiko den prozesu judizialarekin batera, sindikatuek uste dute gizartea “desmotibatzea” nahi dutela boterean daudenek.

Asteon, auzipetuei elkartasuna adierazteko eta grebarako zein pikete lanetan aritzeko eskubidea defendatzeko protesta egin dute adierazpenaren sinatzaileek, Gernika-Lumon. Gaur bertan be hainbat lagun bildu dira elkarretaratzean, Bilboko epaitegiaren aurrean, Greba piketea eskubidea da, ez delitua! lelopean.

EH Bilduk greba eskubidea aldarrikatu eta elkartasuna adierazi die gaur epaitutako hamazortzi lagunei. Koalizioak legez besteko proposamena aurkeztu du, Eusko Legebiltzarrak lan eskubideak defendatzeagatik auzipetuei babesa eman diezaien. Gehiegikeria izugarritzat jo du fiskalak eskatutako kartzela zigorra.


Boto bakarra, zergatik?

Orpricce gaztelerazko laburdura itsusiarekin bataiatu dute lan harremanak kudeatzeko azken asmakizuna. Espainiako Gobernuak ezarri zuen lan erreformaren ondorengoa da, Eusko Jaurlaritzak martxan jarri duen arren. Enpresa batek lan hitzarmenetako baldintzak betetzeari noiz uko egin ahal dion erabakiko duen organoa da, administrazioaren, enpresaburuen eta sindikatuen parte hartze parekidearekin.

Dekretua joan den abenduan onartu zuen Iñigo Urkulluren gobernuak. Horretan bada atentzioa ematen duen puntu bat besteen gainetik: erabakiak hartzeko sistema. Bada, organo berrian bosna kide izango dituzte administrazioak, enpresaburuek eta sindikatuek. Alegia, gobernuak eta Confebask patronalak bost lagun izendatuko dituzte, eta sindikatuen bost eserlekuak ordezkaritzaren arabera banatuko dira.

Amarrua bozketak arautzean dator. Esaten da erabakiak gehiengo osoarekin hartuko direla. Hots, aldeko zortzi boto beharko dira, baina muga batekin: talde bakoitzetik, gutxienez, aldeko boto bat jaso behar du proposamenak. Boto bat. Zergatik boto bakarra? Zergatik ez bi, edo, askoz hobe, hiru boto, talde bakoitzean gehiengo osoa eta demokratikoa dagoela bermatzeko?

Erantzuna erraza da: gobernuari —ez oraingoari, ez lehen zegoenari— ez zaio gustatzen EAEn dagoen gehiengo sindikala, eta, gehiengo hori hutsaren pare jartzeko, gisa horretako trikimailuak prestatzen ditu. Pentsa kasu praktiko bat: gobernua eta patronala alde egonda, gerta liteke itun baten baldintzak bertan behera geratzea sindikatu bakar baten oniritziarekin, sindikatu horrek enpresa edo sektore horretan gehiengorik edo, are gehiago, ordezkaritzarik izan gabe. Oso demokratikoa guztia.


Gertu ditugun senda-belarrak ezagutzeko aukera izango da Arespalditzan

Gabriel Vazquez landare adituak hitzaldia emango du datorren maiatzaren 16an, osteguna. Gabriel Vazquez autodidakta da eta eskarmentu handia du belarren arloan. Biologoen Elkargoari landareei buruzko ikastaroa eman izan dio eta xaboiak, kosmetiko naturalak eta elixirrak egiten ikasteko tailera dauka Zeanurin. Landareei buruzko hainbat liburu argitaratu ditu ere bai.

Arespalditzan emango duen hitzaldian Euskal Herriko senda-belarrei buruz arituko da, gertu ditugun eta gure osasunerako onak diren landareak erakutsiko ditu, baita senda belarrei buruzko liburuak ere. Hitzaldia udaletxeko erabilera anitzeko aretoan izango da, arratsaldeko 19:30etatik aurrera.


"Sentiberatasunetik eta intimitatetik ezin dut ihes egin nik"

Jabier Muguruza kantariarekin egindako elkarrizketa argitaratuko du bihar BERRIAk. ‘Bikote bat’ bere ibilbideko 11. diskoa grabatzen ari da egunotan, Katarain estudioetan.

Hona hemen, aurrerapen gisa, Jabier Muguruzaren esan batzuk:

- "Sentiberatasunetik eta intimitatetik ezin dut ihes egin nik, eta igual beharrik ere ez. Norberak ezagutu behar ditu bere ezugarriak, bere mugak".

- "Hankak lurrean dauzkagu, eta jada adin honetan ez daukagu arriskurik ez dakit nor garela sinisteko".

- "Nire aukera izan da luxuzko estudioa eta pianoa erabiltzea, baina oso musikari gutxirekin lan egitea. Aurreko lana desberdina izan zen alde horretatik, eta gustura geratu nintzen harekin. Oraingoan kantuen izaerak ere eraman naute are erregistro intimistagora".


Ez da jolasa

Ez nau harrotasunez betetzen esatera noanak. Ohartu naiz egunotan etxean gelditu beharra jolas moduan hartu dudala nolabait. Eragozpenen bat ekarriko dit, baina ez berebizikoa. Etxetik lan eginen dut, gehienetan bezala. Galduko ditudan kanpoko lanek ez naute erreka joaraziko. Bitartean, etxeko terrazan bermuta, etxeko sofan telesail maratoiak, irakurraldi ahaztuak, kalean maskara, ilarak merkatuan... ginkana apokaliptiko batean banengo bezala. Baina mundu guztiak ezin du jolastzat hartu; koronabirusak hildako baino pobre gehiago utziko ditu. Sanitarioa beste larrialdi ekonomikoa da.

Espainiako Gobernuak asteburuan hartu dituen neurriak ikusita, irudipen antzekoa izan dut. Kontu sanitarioak gorabehera, ez ote dabilen Pedro Sanchez eta, Espainiako ezkerra oro har, estatu indartsu, zentripetu eta autoritarioa izatearekin jolasean. Larrialdi sanitarioan sublimatutako espainiartasun zentralista irudikatzearekin jolasean. Militarrak kalean, ez ospitaleetan, kalean! Birusak ez du lurraldeen berri, edo horrelako zerbait bota zuen Sanchezek. Gaixoaldia gaindituko badugu, elkartuta (unidos) egoteko deiak ez zeukan deus osasun aholkutik.

Nire etxezulo fantasiarekin bezala, funtsean honako hau ere ez da jolasa.


Gu ez gaude hau onartzeko prest

Hitza egunkarietako beste zuzendariak ere badira iritzi honen egile

Eusko Jaurlaritzaren diru laguntzen deialdia dela-eta, kritiko azaldu dira Hitzetako zuzendariak

Eusko Jaurlaritzak ez du Hitza egunkarien lana eta ekarpena errekonozitzen. Ondorio horixe atera dezakegu "euskarazko hedabideak sendotu, garatu eta normalizatzeko" diru laguntza deialdia kontuan hartzen badugu. Eta gu ez gaude hori onartzeko prest. Euskarazko prentsa osatzen duten gainontzeko kideekiko errespetutik, baina inolako zalantzarik gabe, zera esan dezakegu: Hitzena da azken urteetan euskarazko prentsari ekarpen handienetakoa egin dion proiektua. Gaur egun tokiko egunkarien arloan, zazpi Hitza argitaratzen dira (Hernanin Kronika ere bai), eta Hitza guztien artean 50.000 ale inguru banatzen ditugu egunero; 100.000 lagunetik gora jarri ditugu egunero euskaraz irakurtzen.

Baina Eusko Jaurlaritzak ez du ekarpen hori errekonozitzen, ez behintzat diru laguntza deialdi honetan. Urtetik urtera gero eta diru gutxiago jasotzen dute Hitzek, Hitza gehiago sortu diren arren, Jaurlaritzak ez duelako partida hori ezta urrutitik ere neurri berean handitzen. Eta hori erabaki kontzientea da, pentsatutakoa eta hausnartutakoa. Bestela, nekez uler daiteke Jaurlaritzak deialdi honetan egin duena: "Euskarazko hedabideak sendotu, garatu eta normalizatzeko" deialdia izanagatik, iaztik hona jaso den ia igoera guztia (507.650 euro) "nagusiki gaztelania darabilten egunkarien euskara hutseko gehigarriak" laguntzeko erabiliko du Jaurlaritzak (Hitza guztientzat eta 'Kronika'-rentzat 322.200 euro bideratu ditu). Alegia, gaztelerazko egunkariek Hitza denek baino gehiago jasoko dute.

Iaz Patxi Baztarrikak, Eusko Jaurlaritzako Hizkuntz Politikarako sailburuordeak esan zuen ez duela Hitzen lana ezbaian jartzen. Baina deialdi honek ezbaian jartzen du Hitzen lana, ezbaian jartzen du tokiko egunerokoen ugaltzea eta hazkundea. Eta horrela, nekez garatu, sendotu eta normalizatu daitezke euskarazko hedabideak.

---

Artikulu honen egile honako hauek ere badira: Aitziber Iartza ('Irutxuloko Hitza'-ko zuzendaria), Leire Montes ('Tolosaldeko eta Leitzaldeko Hitza'-ko zuzendaria), Aimar Maiz ('Goierriko Hitza'-ko zuzendaria), Iban Iza ('Oarsoaldeko Hitza'-ko zuzendaria), Maribi Ugarteburu ('Lea-Artibai eta Mutrikuko Hitza'-ko zuzendaria), Oihana Cabello ('Busturialdeko Hitza'-ko zuzendaria).


Eskualdeko hainbat lagunek amaitu dute Behobia-Donostia lasterketa

Behobia-Donostia lasterketako irudia.

Urteroko legez, eskualdeko hainbat korrikalarik parte hartu dute Behobia-Donostia lasterketan. Aurtengoa lasterketaren 54. edizioa izan da, eta, orotara, 30.900 lagunek baino gehiagok egin dute 20 kilometroko ibilbidea; tartean, Urola Kostako 400dik gora lagunek.

Hona hemen, herrikako sailkapenak (izena ematean herriaren tokian herriaren izena jarritakoak dira):

Aizarnazabal

Azkoitia

Aia

Azpeitia

Beizama

Errezil

Getaria

Orio

Zumaia

Zestoa

Zarautz


Gautegiz Arteaga gune gorritik atera da

Eusko Jaurlaritzak gaur argitaratutako txostenaren arabera, Bermeok eta Gernika-Lumok gune gorrian segituko dute gutxienez martitzenera arte, eta Gautegiz Arteaga gune horretatik atera denez, bihartik aurrera ostalaritza establezimentuak zabalik egongo dira bertan. Azken zazpi egunetan ez da positiborik zenbatu Gautegiz Arteagan.

Busturialdean Bermeo da tasarik altuena daukana. Azken zazpi egunetan 86 positibo egon dira, eta 981,67ko intzidentzia tasa dauka. Gernika-Lumon 838,89koa da tasa, eta 49 positibo zenbatu dituzte azken zazpi egunetan.

Gaurko datuen arabera, Busturialdean 19 kasu positibo egon ziren atzo: Bermeon 13, Gernika-Lumon 3 eta Morgan, Mundakan eta Muxikan bana.

Araba, Bizkai eta Gipuzkoako datuei dagokienez, Osasun Sailak jakitera eman duenez, 15.083 proba egin zituzten atzo (herenegun baino 1.509 gutxiago), eta horietatik 1.020k positibo eman zuten. Hortaz, kutsatze tasa % 6,8koa da.

Hamalau eguneko intzidentzia tasa metatuak “bilakaera positiboa” eduki du autonomia erkidegoan: martitzeneko 100.000 biztanleko 668,4 kasutik atzoko 664,1era pasatu da. Adierazle hori jaitsi egin da Bizkaian (709,8tik 703ra) eta Araban (663,2tik 653,5era). Gipuzkoan, ordea, intzidentzia metatua 584,2 kasutik 587,1era igo da.

Halaber, ospitaleetako presioa “arindu” egin da aurreko egunekin koparatuta. Izan ere, eguazten honetan 729 pertsona zeuden ospitaleratuta, martitzenean baino 17 gutxiago.

Zainketa intentsiboetako unitateetan 156 gaixo larri zeuden atzo (aurreko egunean baino pertsona bat gehiago) eta gela arruntetan, 573 gaixo (aurreko egunean baino 18 gutxiago).

Bestalde, pandemiak hezkuntzan daukan eraginari buruzko azken datuak ere eman ditu jaurlaritzak gaur. Datu ofizial horien arabera, “handitu” egin da erkidegoko hezkuntza-sarean COVID-19k duen eragina. Atzo 233 gela zeuden itxita koronabirus kasuengatik, hau da, bi urtetik unibertsitatez kanpoko 17.554 eskolen % 1,33. Koronabirus kasuren bat izan duten ikastetxeen kopurua 129koa zen atzo.

Kaltzada egoitza. Bestalde, Bizkaiko Foru Aldundiak gaur emandako datuen arabera, Gernika-Lumoko Kaltzada egoitzan 13 egoilar zeuden COVID-19agaz atzo.

Bizkaiko egoitzetan 80 egoilar zeuden positibo emanda atzo, eta beste 40 ospitaleratuta. Azken orduetan, egoitzetako hiru egoilar hil dira.

Bestalde, positibo emandako 179 langile zenbatu zituzten atzo, eta beste 73 zeuden isolatuta.


EAren ondarea

Gaurko BERRIAren Ahomentan atalak zabal landu du duela 30 urte, gaurko egunez, izandako gertakari politiko bat. Izan ere, EA sortu zen orduan, EAJtik bereizita. Carlos Garaikoetxearen eta Xabier Arzallusen arteko harreman pertsonaletan oinarritutako haustura dela argudiatu dute batzuek. Arrazoi ideologiko sakonagoak zeudela ohartarazi dute bestetzuek. Ezin uka, izaera sozial aurrerakoiagoaz gain, burujabetzaren aldeko jarrera instituzionala ordezkatu duela EAk geroztik. Subiranotasunaren aldeko jarrera horrek kostu politikoa ere eragin dio, galtzen joan baita orduan Garaikoetxearekin joandako sektore batzuk. Koherentzia politiko hori, baina, ondare —eta ongarri— garrantzitsua izan daiteke etorkizunera begira.

Izan ere, inoiz EAJn apustu subiranista egingo balute —Juan Jose Ibarretxek egin zuenaren antzekoa— zubi lana egin lezake EAk, sozialki bateragaitzak diren Sortu eta EAJren artean. Horretarako, baina, gauza asko gertatu beharko dira. Hasteko eta behin, Espainiarekiko tentsioa ekarriko duen prozesu demokratiko bat martxan jartzeko borondatea erakutsi beharko dute batzuek zein besteek, eta hori zaila dirudi gaur egun alderdi batzuen aliatuak eta lehentasun politikoak ezagututa.

Baina krisi larrian da Espainia. Eta krisiak aukerak ekartzen ditu. «Trantsizioaren espiritua» amaitzen ari dela esan berri du Iñigo Urkulluk. Laster ikusiko da zer esan nahi duen horrek EAJrentzat.


Iñaki Isasi izan zen bigarrena Basauriko X-Treme Finaga lasterketan

Larunbatean egin zen Basauriko X-Treme Finaga lasterketaren XX. edizioa. Eskualdeko hainbat lasterkari izan ziren bertan eta Iñaki Isasi podiumera igo zen.

Azaroaren 17an burutu zen Basaurin X-Treme finaga lasterketaren XX. edizioa. 16 kilometroko lasterketa izan zen, 660 metroko desnibel positiboarekin. Eskualdeko hainbat kirolarik parte hartu zuten bertan.

Bereziki onak izan ziren Aiaramendi Korrikalariak taldeko kideen markak. Iñaki Isasi bigarren postua lortu zuen ibilbidea ordubete eta 10 minututan osatuta. Gertutik jarraitu zion taldekide den Pedro Urkijok; Isasik baino 4 minutu gehiago behar izan zituen eta seigarren postua eskuratu zuen.


Gasteizko Michelin enpresan lan istripua izan duen langilea koman dago

Atzo jazo zen ezbeharra. 43 urteko langilea makina eta hesi baten artean harrapatuta geratu zen.

ESK sindikatuak salatu du lan istripua, eta azaldu du koma induzitua eragin diotela langileari ospitalean, eta oso larri dagoela. Zentralak eman dituen datuen arabera, igandean 09:30ean gertatu zen ezbeharra, eta CGN tailerreko mantentze-taldeko 43 urteko langilea da biktima.

Egosketa-prentsa batean lan bat egitera zihoan gizona, hainbat metroko altueran. Plataforma igogailua prestatzen ari zela, harrapatuta geratu zen, makinaren eta hesi baten artean. ESKk azaldu duenez, "istripuaren tokia estua eta maniobratzeko zaila da". ESKko hainbat ordezkari "segituan" bertaratu ziren, eta gertatutakoa ikertzen hasi ziren. Langileen ordezkarien esanetan, bihar bilduko dira enpresarekin, "istripua eragin zuten arrazoiak argitzeaz gain, beharrezkoak diren neurri prebentiboak hartzeko".


Nafarroako Artxiboak bortz udal artxibotako 31 dokumentu zaharberritu ditu

Tartean, Baztango kaparetasun kolektiboaren aitorpen-agiria eta Leitzako formatu handiko bi plano

Nafarroako Errege Artxibo Nagusiak Erriberri, Baztan, Leitza, Caparroso eta Mendigorriko udal artxiboetatik ekarritako 31 dokumentu bereziren gaineko esku-hartzea egin du, horien kontsulta eta etorkizuneko kontserbazioa bermatzeko xedez. Esku-hartze horren bidez, ondare dokumentala zaharberritu eta digitalizatu da, nagusiki.

Nafarroako Gobernuko Kultura, Kirol eta Gazteriako kontseilari Ana Herrerak dokumentuak dagozkien udalen ordezkariei eman zizkien otsailaren 27an, Ondare Historikoaren Zerbitzuko zuzendari Carlos Martínez Álava; Artxiboen eta Ondare Dokumentalaren Zerbitzuko zuzendari Joaquim Llansó eta Nafarroako Errege Artxibo Nagusiaren Ataleko buru Félix Segura tarteko zirela. Toki-erakundeen izenean, honako hauek parte hartu dute: Andoni Lacarra, Erriberriko alkatea; Joseba Otondo, Baztango alkatea; Andone Salbarredi, Leitzako alkateordea; Aquilino Jiménez, Caparrosoko alkatea, eta Otxando Irurtia, Mendigorriko zinegotzia.

Nafarroako Errege Artxibo Nagusian, paperezko nahiz pergaminozko milaka orri zaharberritu eta hamarnaka mila dokumentu digitalizatzen dira urtero. Horren harira, Nafarroako udal artxiboetatik ekarritako dokumentuen gaineko lanak iazko urte amaieran eta aurtengo urte hasieran egin dira.

Kaparetasun kolektiboaren aitorpema Baztanen eta formatu handiko bi plano Leitzan

Baztango Udaletik, dokumentu bakarra eta aparta iritsi da, kaparetasun kolektiboaren aitorpena. Kontuen Ganberak 1440an plazaratutako epaia berresteko agiri honetan, kaparetzat jo ziren haraneko biztanle guztiak. Karlos Vianako printzeak 1441ean berretsitako epaiak haren sinadura darama 3.135 mm-ko luzera duen pergaminozko dokumentuaren bukaeran.

Leitzako Udaletik formatu handiko bi plano ekarri dira, landare-paperean landutakoak egindakoak, udalerriaren iparraldea eta hegoaldea irudikatzen dituztenak.

Dokumentuen jabetza duten udalek beren gain hartu dute aleen kontserbazio egokia bermatuko duten behin-betiko kontserbazio-muntaketetarako altzari egokiak erosteko konpromisoa, baita dokumentu horietan bildutako informazioa jaso nahi duten herritarrei dokumentuen irudien kontsulta errazteko konpromisoa ere.

Bertzalde, Nafarroako Errege Artxibo Nagusiak esku-hartu eta digitalizatutako dokumentu guztiak beraren ekipamendu informatikoetan kontsultatzea ahalbidetuko du, baina ikertzaileei kopiak eman ahal izateko, nahitaezkoa izanen da aldez aurretik titularren baimena lortzea.


Montse Latorre eta Kristina Perez Alboka Abesbatzaren zuzendariak: “Haize berria lagungarria da”

25. urteurrena ospatzen ari den Alboka Abesbatzako Montse Latorre eta Kristina Perez Abreu zuzendariak beste 25 egiteko prest dira. San Pedro elizan estreinatu zen Alboka 1988.ean, eta, ekainaren 22an, lehen pausuak oroituko dituzte bertan emango duten kontzertuan. Larunbatean, 25 urteotan Alboka, Zandategi eta Alboka-Txiki abesbatzetan aritu diren herritar guztiak gonbidatuta daude, denek batera, bi abesti kantatzeko.

Urteurreneko kontzertuak aurkeztu zituzten eguneko irudiaDaniel Adrian izan zen Alboka Abesbatzaren lehen zuzendaria. Bere agindupean eman zuen lehen kontzertua 1988.eko ekainaren 24an San Pedro Parrokian. Ordurako abesbatzan zen Kristina Perez Abreuk ordezkatu zuen gero, 1997.ean, eta 2008.az geroztik bi zuzendari ditu abesbatzak, Montse Latorre eta aipatutako Kristina Perez Abreu. Biek eman digute 25 urteko ibilbidearen berri.

1988tik 25 urte bete dituzue, zer nabarmenduko zenukete urte hauetan egindako bidean?

Kristina: Herriko abesbatza dela, abestea gustatzen zaion herriko edozein pertsona etorri daiteke guregana.

Montse: Edozeinek probatu dezake, nahiz eta musikaz asko ez jakin.

Kristina: Eta, behin probatuta, gero naturaltasun osoarekin erabaki: gustatzen bazaio, jarraitu; ez bazaio gustatzen, eta beste zerbait espero bazuen, orduan ere oso ondo.

25 urte atzera egingo dugu. Nolatan sortu zen Alboka?

Kristina: Lehendabizi gizonezkoen abesbatza sortu zuten Landaberri eskolan, kantatzeko gogoa zuten gizon batzuek. Handik urte batzuetara, 1987.ean, Felipe Lizarragak zuzendaritza utzi eta Daniel Adrian-ek hartu zuenean, honek proposatu zuen abesbatza misto bihurtzea. Hori izan zen sorrera.

Urte hartako azaroan ehun bat lagun bildu ginen Tedoso zineman; gero, froga zorrotzak egin zizkiguten, noski, galbahea pasa eta aukeraketa egiteko, baina, hala ere, lehenengo kontzertuan lagun pila bat ginen. Eliza bete egin genuen. Horrela sortu zen abesbatza, abesteko gogoa zuten gizon haiei esker.

Beti egon al da hasieran hainbesteko zaletasuna?

Montse: Bai, batez ere emakumeen artean. Gizonezkoak falta ditugu. Orain bat batean etorri dira hiruzpalau berri eta nabaritzen dugu.

Kristina: Partaideak taldearen dinamikan sartzen dira eta haize freskoa, haize berri hori, oso lagungarria izaten da taldearentzat, gainera.

Ondo pasatzeko helburuarekin elkartzen den talde amateurra da Alboka; Zer da erakargarriena edo pizgarria kideentzat?

Montse: Nik esango nuke kontzertuak direla, berez, eta kanpora egiten ditugun bidaiak. Nori ez zaio gustatzen bidaiatzea?

Portugalera, Norvegiara, Poloniara... Egin dituzue irteera batzuek kanpora, ezta?

Kristina: Italian ere egon ginen, eta Espainiako toki askotan. Gehienetan bi talderen arteko trukeak dira, aurrekontu handia behar izaten da eta. Gu bisitan joaten garenean beraiek asko jartzen dute.

Gaur egun ez dakit nola konponduko ginatekeen, baina garai onak eduki ditugu koruan.

Bereziki, bidaiaren bat gogoratzen al duzue?

Montse: Denek daukate bere xarma.

Kristina: Polonian egon ginenean oso gaztea nintzen; horrelako lehenengo bidaia nuen. Autobusean lo egiten genuen, oso polita izan zen.

Montse: Mallorcara egin genuen gure lehen hegaldia eta oroitzapen ona dugu, asko gogoratzen naiz Mallorkaz. Bertako lagun pila bat egin genituen.

Kristina: Norvegiakoa ere sekulako aukera izan zen.

Errepertorioa aldakorra izan da 25 urte hauetan. Ba al dauka, dena den, Albokak berezitasunen bat?

Kristina: Gu hemengo musika lantzen saiatzen gara. Hori bai, ateak irekitzen dizkiogu, gero, polifonia europar edota amerikarrari, beti ere, hemengoa galdu gabe. Nolabait esateko, hemengo abestiak beti tartekatzen ditugu besteen artean.

Mantentzen al du hasiera haietatik abestiren bat?

Montse: Bai, afarietan, batez ere.

Kristina: Adibidez, ekainaren 22ko kontzertuan nahi duten partaide guztiekin eskainiko ditugun bi abesti horiek, “Kantuz” eta “Ilunabarra”, hasiera hasierakoak dira.

Zein hizkuntzatan kantatzen duzue?

Montse: Filipinoz ere kantatu dugu. Partaide berriak izututa daude.

Kristina: Hizkuntza ugari erabili ditugu, euskara, gaztelera, ingelesa, alemana filipinarra, norvegiarra, suomiera... swahiliz baten bat. Ez dugu eragozpenik jartzen hizkuntzarengatik.

Beste hizkuntza batean kantatzeak badu zailtasunik, ezta?

Kristina: Baina saiatzen gara ahalik eta gehiena jatorrizko ahoskerari eusten.

Montse: Itzulpenik ez dugu egiten, jatorrizkoa abesten dugu.

Euskarazko abesti asko kantatzen al dituzue?

Kristina: Bai, maiatzaren 11ko kontzertuan abesti denak euskaldunak ziren. Ekainaren 22koan, ordea, denetarik egongo da.

Montse: Ez da komeni, adibidez, ingelesez gehiegi egitea, ikuslearentzat nekagarria izaten da eta. Gehiago kostatzen zaie.

Herriko ekitaldi nagusietan parte hartzeaz gain, herriari irekitako abesbatza da...

Kristina: Bai, interesa daukatenak etor daitezela, lasai, eta beldurrik gabe, gainera. Azken finean gu horretarako gaude.

Montse: Saiatzeko, behintzat, ez dezatela beldurrik izan.

Kristina: Gero, denborak eta gogoak jarriko dituzte mugak. Bestalde, herrian gauza askotan parte hartzen dugula esan dugu: mezan, Azkorteko ermitan, Maratoian, Santa Zezilia egunean... eta beste hainbat ekitalditan. Azken finean herriak behar dituen ekintza guztietan.

Zero Settek ere 25 urte bete zituen duela gutxi...

Montse: Azken finean, denok berdintsu ari gara. Erketz dantza taldea da zaharragoa. 50 urtetara bidea hartu du.

Zero Sette eta Erketz aipatu ditugu. Ikuskizun ederra muntatu zenuten elkarrekin...

Kristina: Izugarria da herrian bertan dantza taldea, akordeoi orkestra eta abesbatza izatea.

Montse: Eta denak elkarrekin lanean ikustea hunkigarria. Gainera denak herrikoak izanda, Lasarte-Oriak oso harro egon beharko luke. Dena den, bai guk eta bai beste taldeek beharrezkoa dugu eraberritzea. Hori, beti. Harro gaude, baina, benetan, hain harro baldin bagaude, kontzientziatu eta parte hartu behar dugu.

Beste 25 urte betetzeko prest?

Kristina: Bai dudarik gabe.

Montse: Albokak, talde bezala, espero dut baietz. Pertsonalki ez dakit.

Kristina: Bai, indarrik falta ez bazaigu. Beti ere, herritarrek parte hartzen baldin badute, Alboka hor dago eta hor egongo da.

Orain ospatzea tokatzen da...

Kristina: Bai, hala ere, horrelako urteurrenek erretzen dute. Kanpotik oso polita ikusten da, baina, kontzertuetarako errepertorioak prestatu behar dira: egun baterako bat, hurrengo hilabeterako beste bat guztiz ezberdina... Atzean lan handia dago.

Montse: Entsegu gehiago egiten dira, hauek luzatzen dira, grabaketa egin behar da... Lan handia da.

Kristina: Oso polita da eta emaitzak ederrak dira, baina zuzendariek eta, batez ere. partaideek lan handia egiten dute. Topera gabiltza denak. Lehen ere horrela izango zela pentsatzen dut.


Benjamin topaketa eta B mailako eskolarteko txapelketa bihar,

kiroldegian

u boleibola Aurreneko bi taldeek partiduak jokatuko ditute etxetik kanpora Hernaniko boleiboleko aurreneko bi taldeek partiduak jokatuko dituzte asteburuan etxetik kanpora. Euskadiko Ligan, lehen mailan, dabilen EHU Hernanik Rekalde B.T ren kontra jokatuko du gaur, arratsaldeko 17:00etan, Bilbon. Bestalde Gipuzkoako Ligan dabilen taldeak Lizardi Zarautzen kontra jokatuko du gaur, arratsaldeko 16:00etan, Zarauzko Lizardi kiroldegian. yy u errugbia Hernani Bk partidua gaur Gernikan Hernaniko seniorren bigarren taldeak partidua jokatuko du gaur Gernikaren kontra, Gernikan. Gaur arratsaldeko 16:30etan. Jubenil taldeak ere Gernikan jokatuko du gaur, baina arratsaldeko 15:00etan. yy u gimnasia erritmikoa Benjamin topaketa eta B mailako eskolarteko txapelketa bihar, kiroldegian Gimnasia erritmiko jardunaldia izango da bihar Hernaniko kiroldegian. Goizean, 10:20etatik 13:35etara, B mailako eskolarteko txapelketa izango da. Bertan Hernaniko gimnastek ere hartuko dute parte: Alebin mailako Langileko taldeak hartuko du parte batetik; bestetik, banaka Ane Mazizior, Maider Lopez, Maider de las Heras eta Malen Martinezek hartuko dute parte; eta azkenik, infantil mailan, Maialen Garcia ariko da. Arratsaldean, 16:25etatik 18:25etara, benjamin topaketa izango da. Taldeka Langileko hiru taldek eta Elizatxoko bik hartuko dute parte. Banaka honako gimnastak ariko dira: Leire Leonet, Alaitz Imaz, Maddi Alberdi eta Aysha Matondo. Bestalde, urtarrilaren 26an, Arrasateko Uharkape frontoian Amateur Txapelketa jokatu zen. Hona hemen Hernaniko gimnasten emaitzak: jubenil B mailan eta taldeka aurreneko postua lortu zuen Hernani GEE taldeak, 3 uztai eta 2 xingolekin. Jubenil B mailan eta banaka, Amaia Agirrek 7garren postua lortu zuen mazekin.